Perniagaan Di Kawasan PKP Dibenarkan Dari 6 Pagi Hingga 8 Malam

PETALING JAYA: Menteri Kanan (Keselamatan), Ismail Sabri Yaakob mengumumkan majoriti perniagaan di kawasan perintah kawalan pergerakan (PKP) dibenarkan beroperasi dari 6 pagi hingga 8 malam.

Ini termasuk kedai makan, penjaja dan gerai makan tepi jalan, medan selera, kedai runcit serta serbaneka.

Katanya, stesen minyak dibenarkan beroperasi dari 6 pagi hingga 10 malam, kecuali stesen minyak di lebuh raya dibenarkan beroperasi 24 jam.

Beliau berkata, hospital dan klinik pula dibenarkan beroperasi 24 jam.

Katanya, pusat jagaan kanak-kanak dan tadika juga dibenarkan beroperasi dengan syarat mereka mendapat kelulusan daripada kementerian atau agensi berkaitan.

“Mesyuarat secara bersemuka di kawasan PKP tidak dibenarkan, malah penganjuran majlis keramaian juga tidak dibenarkan.

“Saya minta maaf, antara majlis sosial yang tidak dibenarkan seperti kenduri, majlis perkahwinan, akikah dan sambutan ulang tahun.

“Saya faham ramai yang menempah dewan, mengedarkan kad jemputan. Kita tidak benarkan kerana tidak mahu ada jangkitan di majlis-majlis tersebut. Saya minta maaf, minta mereka menangguhkan kenduri itu dahulu,” katanya dalam sidang media khas.

Ismail berkata, larangan rentas negeri tidak dibenarkan di seluruh negara, kecuali kes tertentu yang dibenarkan polis.

“Sebagai contoh, mereka yang sudah membeli tiket penerbangan diminta tidak membatalkannya, sebaliknya tetap meneruskan penerbangan mereka. Begitu juga bagi mereka yang sudah beli tiket bas ekspres.”

Beliau turut menggesa individu yang terkandas di kampung halaman supaya segera pulang ke rumah masing-masing. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beri Peluang PPBM Tanding Di Kimanis

KOTA KINABALU, 8 Dis: Parti Pribumi Bersatu Malaysia (Bersatu) Sabah berharap pimpinan Pakatan Harapan (PH) pusat dapat mempertimbangkan untuk meletakkan calon parti itu bertanding bagi Pilihan Raya Kecil (PRK) Parlimen Kimanis nanti.

Setiausaha Badan Pimpinan Bersatu Sabah Datuk Seri Dr Ronald Kiandee berkata, Kimanis adalah antara bahagian Bersatu yang paling aktif di Sabah dengan pelbagai program “outreach” telah dilaksanakan oleh kepimpinan bahagian itu sejak Bersatu bertapak di Sabah.

“Bersatu antara parti komponen PH yang terbesar di Sabah, dari segi bilangan wakil rakyat, Bersatu adalah kedua terbanyak di Sabah selepas parti Warisan.

“Bagi memperlihatkan kekuatan Bersatu di negeri ini khususnya di kawasan Parlimen Kimanis, pucuk pimpinan PH harus memberi peluang kepada Bersatu bertanding di kerusi Kimanis dalam PRK kali ini,” katanya dalam kenyataan di sini, hari ini.

Ronald berkata Ketua Badan Pimpinan Bersatu Sabah, Datuk Seri Hajiji Noor juga menzahirkan hasrat dan keputusan badan itu kepada Perdana Menteri, Tun Dr. Mahathir Mohamad yang juga Pengerusi Bersatu dalam pertemuan baru-baru ini.

Bagaimanapun Bersatu Sabah tetap akan akur dengan sebarang keputusan yang bakal dibuat oleh kepimpinan PH Pusat.

“Siapa juga calon yang diputuskan oleh pucuk pimpinan PH untuk bertanding di PRK Parlimen Kimanis, kita akan akur dan sokong,” katanya.

Sementara itu, Ketua Bersatu Bahagian Kimanis Datuk Mohd Arifin Mohd Arif berkata, bahagian itu telah bersedia dan akan memikul amanah jika diberikan peluang.

“Bersatu Kimanis juga akan menyokong dan memberi kerjasama yang sepenuhnya kepada mana-mana parti dari PH yang dipilih bertanding dalam PRK Parlimen Kimanis.

Baru-baru ini Mahkamah Persekutuan mengekalkan keputusan Mahkamah Pilihan Raya Kota Kinabalu membatalkan kemenangan Datuk Seri Anifah Aman bagi Parlimen Kimanis pada Pilihan Raya Umum Ke-14 (PRU14) Mei tahun lepas.


UMNO Sabah Sedia Terima Bekas Ahli

KOTA KINABALU: UMNO Sabah tiada sebarang halangan dan sentiasa membuka pintu kepada mana-mana bekas ahli atau anggota parti lain untuk menyertai parti berkenaan.

Pengerusi Perhubungan Umno Sabah, Datuk Seri Bung Moktar Radin ketika dihubungi hari ini berkata, pihaknya tidak mendengar sebarang khabar mengenai lima Ahli Dewan Undangan Negeri (Adun) dari Parti Pribumi Bersatu Malaysia (PPBM) Sabah yang berhasrat untuk kembali kepada Umno.

Bagaimanapun katanya, pihaknya sentiasa mengalu-alukan mana-mana individu terutamanya bekas ahli Umno untuk menyertai parti berkenaan namun mereka perlu melalui prosedur ditetapkan.

“Sekiranya perkara itu benar sekalipun, mereka yang berhasrat untuk menyertai Umno semula perlu melalui prosedur dan proses biasa kerana Umno bukan hanya sebuah parti semata-mata.

“Umno adalah sebuah perjuangan dan kita mempunyai peraturan yang sudah ditetapkan. Kita bukan seumpama sebuah bilik hotel di mana sesiapa boleh ‘check in’ dan ‘check out’ sesuka hati.

“Perkara itu kemungkinan besar hanya khabar angin namun hari ini politik terlalu sukar untuk diramal.

“Perkara yang kita rasa mustahil berlaku dalam politik tidak ada yang mustahil dan disebabkan itulah politik dikatakan sebagai kemungkinan,” katanya.

Dalam perkembangan lain, Bung Moktar berkata, Sabah berpotensi bertukar kerajaan seperti yang terjadi di Kedah, hari ini.

“Kemungkinan besar boleh berlaku kerana rakyat kini lebih bijak menilai parti politik mana yang membawa perubahan ke arah kebaikan untuk mereka dan juga negara.

“Tidak ada perkara yang mustahil dalam politik. Dalam politik, tiada musuh yang kekal, tiada rakan yang kekal melainkan hanya kepentingan kekal,” katanya.

Terdahulu, satu portal berita melaporkan dakwaan lima orang Adun Bersatu Sabah akan kembali menyertai Umno berikutan hilang kepercayaan kepada kepimpinan Datuk Seri Hajiji Noor.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Sabah Catat Kes Sembuh Tertinggi

KOTA KINABALU : Sabah hari ini mencatat kes pesakit koronavirus (Covid-19) tertinggi apabila seramai 1,934 pesakit dilaporkan sembuh dan dibenarkan keluar dari hospital di seluruh negeri hari ini.

Ini adalah hari kedua negeri itu mencatat angka sembuh yang tinggi selepas semalam iaitu seramai 833 pesakit sembuh dicatatkan.

Menteri Kerajaan Tempatan dan Perumahan Sabah, Datuk Seri Masidi Manjun berkata, jumlah pesakit yang sihat itu sekali gus menjadikan kumulatif pesakit sembuh di negeri ini adalah seramai 21,655 orang.

“Hari ini Jabatan Kesihatan Negeri Sabah (JKNS) turut melaporkan jumlah kes positif baharu Covid-19 adalah sebanyak 293 kes dan jumlah kumulatif ialah sebanyak 26,912 kes serta dua kes kematian dicatat di Sandakan.

“Seramai 2,064 pesakit sedang menerima rawatan iaitu 635 orang di hospital dan 1,429 orang di Pusat Kuarantin dan Rawatan Covid-19 berisiko rendah (PKRC) dan bilangan pesakit berada di dalam di unit rawatan rapi (ICU) ialah 65 orang dan 18 orang pula memerlukan alat bantuan pernafasan (ventilated),” katanya dalam kenyataan media harian, hari ini.

Masidi dalam pada itu turut memaklumkan, Perintah Kawalan Pergerakan Diperketatkan (PKPD) akan dilaksanakan di Taman Telipok Ria, Tuaran bermula Jumaat ini hingga 10 Disember depan.

“Sidang Khas Majlis Keselamatan Negara (MKN) hari ini mendengar pembentangan daripada MKN Sabah mengenai peningkatan kes positif koronavirus (Covid-19) di Taman Telipok Ria, Tuaran.

“Sehingga Ahad lalu, Kementerian Kesihatan Malaysia (KKM) telah melaksanakan sebanyak 2,609 saringan di mana telah merekodkan sebanyak 253 kes positif Covid-19 dan sehingga kini, masih terdapat 581 sampel saringan yang masih menunggu keputusan.

“Pelaksanaan PKPD ini membabitkan keluasan kawasan 229,459 meter persegi, 3,400 unit rumah dan 18,000 penduduk,” katanya.

Terdahulu, Masidi memaklumkan jumlah kes jangkitan Covid-19 mengikut daerah hari ini adalah Kota Kinabalu mencatat sebanyak 101 kes diikuti Lahad Datu (82), Tawau (35), Penampang (28) dan Sandakan (15).

“Putatan mencatat lapan kes, Semporna (7), Tuaran, Pitas dan Papar masing-masing catat empat kes manakala Kota Belud, Beluran, Keningau, Kuala Penyu dan Kalabakan masing-masing mencatat satu kes.

“Kalabakan hari ini disenaraikan sebagai sebuah daerah dan dimasukkan dalam senarai zon kuning dan hari ini juga terdapat satu kluster baharu dikenal pasti di Lahad Datu iaitu Kluster D’Bajaru dengan mencatatkan sebanyak 56 kes hasil saringan komuniti di Kampung Dasar Baru dan Kampung Desa Bajau,” kata beliau.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kota Kinabalu Lakukan Rondaan, Sekatan Pastikan Perintah Dipatuhi

KOTA KINABALU: Sejak berkuat kuasa Perintah Kawalan Pergerakan semalam, Polis Kota Kinabalu meningkatkan usaha membuat sekatan jalan raya di sekitar daerah ini bermula 10.15 malam.

Ketua Polis Daerah Kota Kinabalu, Asisten Komisioner Habibi Majinji berkata, ia dibuat bagi memastikan masyarakat mematuhi pelaksanaan Perintah Kawalan Pergerakan bagi mengekang penularan Covid-19 di negeri ini.

Habibi berkata, sekatan jalan raya itu dibuat di beberapa lokasi di daerah ini dan begitu juga dengan rondaan bersepadu seperti Unit Rondaan Bermotosikal (URB) dan Unit Kereta Peronda (MPV).

“Rondaan bersepadu bersama Dewan Bandaraya Kota Kinabalu (DBKK) sudah dijalankan sejak semalam dan mendapati ada premis yang dibuka dan kita arahkan ditutup dan mereka mematuhinya.

“Jadi usaha rondaan akan dilipat gandakan dan hari ini sekatan jalan raya kita laksanakan bagi menasihatkan orang awam untuk pulang dan berehat di rumah dan tidak mengambil kesempatan untuk merayau-rayau tanpa tujuan tertentu sepanjang pelaksanaan perintah berkenaan.

“Setakat ini, polis bagi nasihat orang awam yang masih berdegil selepas nasihat, kita bagi amaran. Jadi sekirannya keadaan mendesak bagi tujuan membasmi sepenuhnya penularan Covid-19, polis akan mengambi tindakan drastik tangkapan dan sebagainya,” katanya ketika membuat rondaan di sekitar Kepayan, semalam.

Katanya, bilik gerakan Ibu pejabat Daerah (IPD) Kota Kinabalu sudah dibuka sejak 8 pagi semalam untuk mengawal dan memantau segala yang berkaitan dengan Covid-19.

“Bilik gerakan ini kita dapat sama-sama memastikan pencegahan dari segi keselamatan dapat dilakukan dengan kekuatan anggota di setiap balai polis yang mana kekuatannya satu pegawai lapan anggota.

“Jadi di Kota Kinabalu ada sembilan balai polis yang akan menjalankan tugas rondaan keselamatan secara berterusan sehinggalah kita yakin masyarakat di luar sana mematuhi Perintah Kawalan Pergerakan sekali gus mengekang penularan wabak Covid-19,” katanya.

Sementara itu, Habibi turut menasihatkan orang ramai yang menggunakan media sosial seperti blog, Facebook dan Twitter supaya tidak menyampaikan sebarang maklumat yang boleh mendatangkan kegusaran kepada masyarakat.

“Kita akan ambil tindakan jika mana-mana individu didapati menyampaikan kenyataan yang boleh mendatangkan kegusaran mengikut Seksyen 505 Kanun Keseksaan kerana menimbulkan kenyataan yang menimbulkan ketakutan dan kegentaran awam.

“Sabit kesalahan, boleh dipenjara maksimum dua tahun atau denda atau kedua-duanya sekali,” katanya. – BorneoToday


KKM Cadang Bina Hospital Medan Di Tawau, Sabah

PUTRAJAYA: Kementerian Kesihatan (KKM) mencadangan kepada kerajaan supaya mewujudkan hospital medan di Tawau, Sabah, Sarawak dan Kelantan berikutan peningkatkan bilangan pesakit Covid-19 yang berada pada Tahap 4 dan 5 di hospital di negeri terbabit.

Menteri Kesihatan Dr Adham Baba mengesahkan KKM sudah mengadakan perbincangan dengan Kementerian Pertahanan bagi memastikan pembinaan hospital medan dapat direalisasikan secepat mungkin di tiga negeri berkenaan.

Adham berkata, pembinaan hospital medan dilihat satu keperluan mendesak selepas kadar peratusan pesakit Covid-19 berada pada Tahap 4 dan 5 kini meningkat daripada 6.7% pada Januari kepada 35% ketika ini.

“Sehingga kini KKM melihat memang ada keperluan untuk kerajaan mengadakan hospital medan di Tawau, Sabah, Sarawak dan Kelantan berikutan peningkatan mendadak kes Covid-19 di negeri berkenaan.

“Jadi kita sudah bincang dengan Kementerian Pertahanan supaya mereka boleh mewujudkan hospital medan untuk menempatkan pesakit bukan kritikal di sana.

“(Ini) supaya beban dalam hospital yang terjejas kerana peningkatan kes Covid-19 dapat dikurangkan, sekali gus membolehkan kita menambah bilangan katil untuk merawat pesakit kritikal,” katanya.

Beliau berkata demikian ketika menjawab soalan pemberita pada sidang media mingguan bersama Menteri Sains, Teknologi dan Inovasi, Khairy Jamaluddin di Putrajaya.

Sementara itu, Adham juga mengesahkan kerajaan sudah mengerakkan lebih 8,000 kakitangan kementerian lain ke KKM bagi membantu mengurangkan tekanan kepada sistem kesihatan negara, termasuk hampir 800 kakitangan yang digerakkan ke Sarawak, sejak 11 Januari lalu.

Beliau berkata, KKM juga sudah mengarahkan petugas di Bahagian Pergigian di Kelantan dan pelatih di Institut Latihan Kesihatan Malaysia untuk membantu mengurus kes Covid-19 di negeri berkenaan.

“KKM juga mendapat peruntukan untuk menambah 11,000 lagi petugas di semua disiplin di bawah kementerian dan ia sedang giat dilaksanakan secepat mungkin,” katanya.

Sementara itu, Dr Adham mengesahkan semua aktiviti rentas negeri tidak dibenarkan sehingga 17 Mei, sementara pengumuman baharu dibuat kerajaan tidak lama lagi.

Tindakan berkenaan perlu selepas kerajaan mengesan terdapat 13 kluster baharu Covid-19 berkaitan aktiviti rentas negeri sejak April.

Antara kluster berkaitan aktiviti rentas negeri termasuk Kluster Sabu di Kedah, berasal dari Pulau Pinang; Kluster Taman Malim Jaya di Melaka (asal Selangor); Kluster Jalan Gapang di Negeri Sembilan (asal Melaka); Kluster Taman Rakyat di Terengganu (asal Sabah); dan Kluster Kampung Domis (asal Selangor).

“Kluster Kampung Bunut Sarang Burung di Kelantan pula berpunca daripada aktiviti rentas negeri dari Kuala Lumpur. Kluster Bunut Sarang Burung berkaitan dengan varian Afrika Selatan, membabitkan 10 kes dikesan di Kelantan baru-baru ini.

“Kluster Seri Kuantan di Pahang pula berasal dari Kuala Lumpur; Kluster Pangkalan Batek di Melaka (asal Selangor); Kluster Taman Changkat di Perak (asal Selangor); Kluster Jalan Kesidang, Kota Shah Bandar, dan Air Budi di Melaka (asal Perak, Kuala Lumpur, dan Selangor); dan Kluster Jalan Emas di Melaka (asal Selangor),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


10 Lelaki Ditahan Dalam Operasi ‘Op Ice Breaker’ Di Likas

KOTA KINABALU: Seramai 10 lelaki ditahan dalam operasi ‘Op Ice Breaker’ yang dijalankan di kawasan Kampung Likas, semalam.

Operasi bermula jam 11 pagi hingga enam petang itu menumpukan kawasan sekitar yang dikenal pasti sebagai tompok panas kegiatan penyalahgunaan dadah.

Pengarah Jabatan Siasatan Jenayah Narkotik (JSJN) Bukit Aman, Datuk Mohd Khalil Kader Mohd, berkata operasi khas itu dijalankan dengan kekuatan 12 pegawai dan 136 anggota membabitkan pelbagai jabatan dalam Polis Diraja Malaysia (PDRM).

Katanya, dalam operasi itu, 101 individu termasuk tiga wanita ditahan untuk pemeriksaan ujian saringan air kencing.

“Hasil daripada ujian itu, 10 lelaki membabitkan tujuh warga tempatan dan tiga warga asing ditahan selepas didapati positif dadah.

“Operasi turut berjaya menahan seorang lelaki yang disyaki terbabit dalam kegiatan mengedar dadah di kawasan berkenaan,” katanya dalam kenyataan media hari ini.

Mohd Khalil berkata polis turut berjaya merampas 9.60 gram syabu yang dianggarkan bernilai RM1,440 berdasarkan harga pasaran semasa.

Katanya, kes disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) dan Seksyen 15(1)(a) akta yang sama.

Sehubungan itu, kata Mohd Khalil, operasi seumpamanya akan diadakan dari semasa ke semasa dalam usaha membanteras penyalahgunaan dadah daripada berleluasa.

Katanya, orang ramai yang mempunyai sebarang maklumat berhubung aktiviti jenayah dadah juga diminta menyalurkan kepada pihak polis untuk tindakan segera.


SPRM Perlu Siasat Ejen Politik Tawar Wang Kepada Adun Sabah

KOTA KINABALU: Parti Kerjasama Anak Negeri (PKAN) menggesa Suruhanjaya Pencegahan Rasuah Malaysia (SPRM) agar menyiasat dakwaan bahawa ada ejen politik menawarkan wang tunai dan kedudukan kepada beberapa Anggota Dewan Undangan Negeri (ADUN) Sabah.

Tawaran wang itu bertujuan untuk mendorong mereka melompat parti dan mengisytiharkan sokongan kepada pihak lawan.

Presiden PKAN, Datuk Henrynus Amin berkata, terdapat dua laporan polis telah dibuat oleh ADUN DAP Sabah berkaitan keadaan itu.

Katanya, terdapat beberapa pengakuan terbuka oleh ADUN Parti Warisan Sabah (Warisan) yang mendakwa telah didekati dan ditawarkan wang tunai serta kedudukan oleh ejen-ejen politik untuk meyakinkan mereka untuk melompat parti.

Beliau berkata, dilaporkan ejen politik pihak lawan itu turut melakukan lawatan ke kediaman beberapa ADUN kerajaan Sabah. Ada yang mendakwa ditawarkan sejumlah RM50juta.

Tindakan sebegini bukan hanya menjejaskan keyakinan pengundi terhadap integriti sistem pilihanraya tetapi, ia turut merendahkan martabat Dewan Undangan Negeri (DUN) Sabah.

“Dakwan tersebut amat serius dan boleh memberi implikasi mendalam terhadap amalan demokrasi negara kita. Oleh itu, siasatan segera perlu dilakukan,” katanya dalam satu kenyataan, di sini hari ini.

Henrynus berkata, SPRM dan polis harus menyiasat individu yang dikenal pasti sebagai ejen politik tersebut.

“SPRM harus bertindak secara proaktif untuk menghentikan amalan rasuah yang biasa diamalkan oleh parti politik atau ejen mereka yang menawarkan habuan lantikan untuk jawatan menteri dan memberi faedah kewangan untuk memikat ADUN lawan agar berpaling tadah kepada mereka,” tambahnya.

Menurutnya, polis juga harus menyiasat dakwaan balas bahawa individu yang diandaikan membuat tawaran wang itu mungkin ejen palsu yang terlibat dalam kempen memburuk-burukkan pemimpin politik tertentu.

Beliau berkata, SPRM dan polis harus siasat perkara ini sampai ke pokok pangkalnya, dan bertindak terhadap orang orang yang didapati cuba menjejaskan amalan demokrasi.

Beliau berkata, PKAN menentang keras pembelotan politik ADUN perseorangan yang tidak beretika dan boleh mengancam kestabilan politik negara serta kesinambunan pentadbiran kerajaan yang sudah dibentuk.

Menurutnya, rakyat Sabah kini berhati-hati dan mula bosan membaca serta mendengar khabar angin mengenai wakil rakyat yang menjadi sasaran dan diperdagangkan sebagai komoditi politik dengan tanda harga di atas kepala mereka.

Malah, terdapat juga khabar angin bahawa kononnya sekurang-kurangnya 15 wakil rakyat Warisan akan melompat bagi menyokong Perikatan Nasional (PN).

Namun, jika dilihat gabungan Warisan, Pakatan Harapan dan Pertubuhan Kinabalu Progresif Bersatu (UPKO) masih memiliki majoriti yang kuat pada masa ini.

Ketua Menteri juga perlu bekerja keras untuk mempertahankan kerusi kerajaan dengan menangani cabaran dalaman dan rasa tidak puas hati dalam kalangan anggota parti sendiri.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah mahu contohi Jiangxi untuk pacu perindustrian

KOTA KINABALU – Ketua Menteri Sabah Datuk Seri Mohd Shafie Apdal mahu mencontohi Provinsi Jiangxi di China untuk memacu perindustrian di Sabah.

Sebaik sahaja tiba di Bandaraya Nanchang pada Sabtu, Mohd Shafie melakukan kunjungan hormat ke atas Gabenor Jiangxi, Yi Lianhong, di Rumah Tetamu Negeri Qianhu, dengan kedua-dua pemimpin menandatangani Surat Hasrat untuk mewujudkan hubungan wilayah berkembar.

Sabah dan Jiangxi berhasrat menerokai perdagangan, pelaburan, pertanian dan pelancongan untuk menjana manfaat bersama dan menggalakkan kemakmuran dan pembangunan bersama.

Mohd Shafie berkata beliau telah memilih untuk melawat Jiangxi atas faktor kedekatannya dengan Sabah dan kepesatan pertumbuhan ekonominya yang menyaksikan Keluaran Dalam Negeri Kasar provinsi itu meningkat 8.7 peratus kepada RMB 2.19 trllion (RM1.35 trilion) pada 2018 berbanding pada tahun sebelumnya.

“Sabah sudah menikmati jumlah tertinggi ketibaan pelancong China di Malaysia tetapi sebagai negeri pengeluar minyak terbesar dan kedua terbesar pengeluaran gas asli (di Malaysia), ia mempunyai begitu banyak untuk ditawarkan kepada pelabur China juga,” katanya dalam kenyataan hari ini.

Dalam responsnya, Yi berkata beliau berbesar hati untuk mengalu-alukan kunjungan tetamunya itu dan mencadangkan hubungan diperluaskan lagi untuk melangkaui perdagangan dan ekonomi dengan turut meliputi kebudayaan dan pendidikan.

Sementara itu, Persatuan Persahabatan Ma-Zhong Sabah menandatangani memorandum persefahaman dengan Persatuan Persahabatan Rakyat Jiangxi dengan Negara-Negara Asing untuk menggalakkan pertukaran mesra antara kerajaan tempatan dan penduduk  Sabah dan Jiangxi.

Jiangxi, terletak di tenggara China, meliputi kawasan seluas 166,900 kilometer persegi dengan populasi 46 juta penduduk, dan lebih dikenali sebagai kawasan ikan dan beras.

Lokasinya yang strategik membolehkan ia dihubungkan ke timur dan barat dan menghubungkan utara dengan selatan.

Laluan kereta api merentasi 4,000 kilometer dan lebuh raya di pronvinsi itu sepanjang 6,000 kilometer keseluruhannya. Juga terdapat tujuh lapangan terbang di Jiangxi yang menghubungkannya ke tempat-tempat di seluruh dunia.

Dirahmati dengan kekayaan sumber galian terdiri daripada 170 jenis berbeza, simpanan tembaganya menduduki tempat teratas di China. Ia mempunyai lombong tembaga terbesar di Asia dan pusat peleburan tembaga terbesar di China.

Ketua menteri turut melawat ibu pejabat Jiangxi Copper Corporation, yang tersenarai dalam senarai Fortune 500.


Ibu Kecewa Tak Halal Air Susu

Lombok: “Saya tidak maafkan dia. Dia harus bayar air susu saya. Saya penat menjadi ibu, saya bosan,” kata Praya Tiningsih, 52, yang ditujukan khas kepada anaknya, Rully Wijayanto.

Tiningsih berkata demikian selepas Rully, 32, menuntut pembahagian harta pusaka membabitkan tanah seluas 4.2 ekar, rumah serta wang pencen.

Wanita yang berasal dari Semayan, Lombok Tengah itu menolak pembahagian berkenaan dan tidak juga menerima konsep perdamaian dicadangkan Rully, mengkhusus kepada empat perkara.

“Saya tolak perkara pertama. Dia tetap mahu tanah tetapi wasiat bapanya (tanah) tidak boleh dibahagikan,” katanya seperti dilapor Kompas.

Dalam permohonan itu Rully menuntut pembahagian tanah kepada setiap pewaris mengikut hukum faraid.

Kemudian, dia menuntut penjelasan berhubung wang pencen arwah dalam perkara keempat yang ditentang Tiningsih.

“Saya tolak perkara empat kerana pencen itu lebih kepada hak saya,” katanya yang sedih dengan tindakan anaknya.

Menurutnya, tuntutan Rully melanggar kehendak dan pesanan arwah suami yang meminta harta pusaka tidak dibahagikan.

“Ketika hidup dan masih menderita angin ahmar pada 2016, pesan arwah rumah diduduki sekeluarga tidak boleh dibahagikan, dijual dan perlu menjadi rumah bersama,” katanya.

Sementara itu, Rully berkata, pembahagian harta dilakukan untuk mengetahui hak mereka dan supaya tiada pihak luar mengambil kesempatan.

Dia juga menegaskan tidak merosak ataupun menjual rumah pusaka berkenaan, sebaliknya sekadar meminta pengesahan terhadap bahagian masing-masing.

“Nanti jika diputuskan (pihak berkuasa), kita tahu hak kita, adik, mama saya dan supaya tiada yang cuba menuntut harta warisan almarhum bapa,” katanya.

Sebelum ini dilaporkan, Rully yang sudah berkeluarga, mula menuntut pembahagian tanah dan wang selepas kecewa kerana ibunya tidak membenarkan dia menambah ruang tamu serta dapur. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya Darurat Dapat Elak PRK Batu Sapi, PRN Sarawak

KUALA LUMPUR: Pilihan Raya Kecil (PRK) Batu Sapi dan Pilihan Raya Negeri (PRN) Sarawak tidak boleh dielakkan kecuali darurat diisytiharkan di bawah Perkara 150 Perlembagaan Persekutuan.

Perdana Menteri Tan Sri Muhyiddin Yassin berkata, PRK Batu Sapi ditetapkan pada 5 Disember depan manakala PRN Sarawak berkemungkinan diadakan pada bila-bila masa tidak dapat dielakkan.

“Ini kerana menurut Fasal 1 Perkara 54 Perlembagaan Persekutuan, pilihan raya mesti diadakan dalam tempoh 60 hari selepas terdapat kekosongan bagi sesuatu kerusi Parlimen.

“Fasal 4 Perkara 21 Perlembagaan Negeri Sarawak juga memperuntukkan pilihanraya negeri hendaklah diadakan dalam tempoh 60 hari dari tarikh pembubaran Dewan Undangan Negeri (DUN),” katanya dalam perutusan khas mengenai situasi semasa Covid-19, hari ini.

Muhyiddin berkata, bagaimanapun tiada apa yang boleh dilakukan untuk menangguhkan PRK dan PRN itu berikutan ia kehendak dalam Perlembagaan Persekutuan.

“Kecuali jika darurat diisytiharkan di bawah Perkara 150 Perlembagaan Persekutuan di Batu Sapi dan Sarawak, bolehlah kita tangguhkan dahulu kedua-dua pilihan raya ini sehingga Covid-19 berakhir.

“Tetapi, jika pilihan raya tidak dapat ditangguhkan atas apa-apa sebab sekalipun, rayuan saya kepada kepada penduduk di Batu Sapi dan Sarawak berhati-hatilah, jagalah diri dan patuhi SOP (prosedur operasi standard) dengan penuh berdisiplin apabila pilihan raya diadakan,” katanya.

Menurutnya, dalam Sidang Khas Majlis Keselamatan Negara (MKN) dipengerusikan beliau hari ini, Setiausaha Suruhanjaya Pilihan Raya (SPR) memaklumkan ramai petugas pilihanraya meluahkan kebimbangan untuk bertugas di PRK Batu Sapi berikutan takut terkena jangkitan Covid-19.

“Ketua Pengarah Kesihatan Malaysia (Tan Sri Dr Noor Hisham Abdullah) juga melaporkan jika PRN Sarawak terpaksa diadakan, beliau bimbang akan keadaan di kawasan pedalaman Sarawak yang tidak mempunyai kemudahan kesihatan yang lengkap apakah akan mampu menampung peningkatan kes positif Covid-19 yang berkemungkinan naik secara mendadak selepas pilihanraya.

“Keupayaan pasukan barisan hadapan dan logistik kesihatan juga akan menjadi semakin terkekang dengan keadaan geografi di Sarawak yang luas dan sesetengah kawasan amat sukar untuk diakses.

“Ini tidak mengambil kira kos tambahan yang akan ditanggung kerajaan dan kos ke atas ekonomi jika penularan jangkitan Covid-19 berlaku dengan mendadak selepas pilihanraya,” katanya.

Katanya, di Sabah sahaja dianggarkan kerajaan terpaksa membelanjakan setengah bilion ringgit jika Perintah Kawalan Pergerakan (PKP) terpaksa dilaksanakan.

“Ini pandangan yang diberikan pakar dalam pengurusan pilihan raya dan kesihatan di negara kita. Saya mestilah mendengar pandangan mereka.

“Ada pihak mencadangkan kepada saya supaya kita perketatkan SOP pilihan raya.

“Ya, boleh. Saya akan teliti SOP yang disediakan oleh SPR untuk PRK Batu Sapi dan PRN Sarawak cuma saya tahu banyak kekangan yang dihadapi SPR untuk menggubal satu SOP yang benar-benar berkesan dalam memastikan tiada jangkitan langsung semasa pilihanraya diadakan,” katanya.

Menurutnya, antara kekangan dihadapi adalah untuk menghalang pergerakan pengundi di zon merah untuk keluar mengundi kerana mereka ada hak untuk mengundi di sisi perlembagaan.

“Batu Sapi adalah kawasan merah. Kita minta penduduk Batu Sapi supaya duduk di rumah.

“Tetapi oleh kerana ada pilihan raya mereka terpaksa keluar beramai-ramai untuk mengundi atau mungkin peratusan keluar mengundi akan menjadi rendah, tetapi itulah demokrasi,” katanya.

Memperincikan mengenai PRN Sarawak, Muhyiddin berkata, pergerakan pengundi dari kawasan merah ke hijau juga tidak dapat dihalang.

“Cuba bayangkan, Kuching sekarang adalah kawasan merah yang mencatatkan lebih 70 kes Covid-19 dan mengikut Perintah Kawalan Pergerakan Bersyarat (PKPB) yang dilaksanakan sekarang, penduduk di Kuching tidak dibenarkan keluar dari daerah ini.

“Dengan ini kita dapat membendung penularan Covid-19 ke daerah lain yang masih berstatus hijau,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelawak Ilya Kena Gam?

KUALA LUMPUR: Pelawak Ilya Buang Shaharum atau lebih dikenali Pak Ya terkilan apabila namanya dikatakan digam Majlis Bandaraya Shah Alam (MBSA) hingga dilarang membuat kemunculan dalam dua episod sitkom Sepahtu Reunion Live 2020 yang bersiaran secara langsung di Royal Teater, Shah Alam sejak 17 Januari lalu.

Pak Ya ketika dihubungi berkata, ketika menerima berita itu ketika sudah berada di Shah Alam untuk memulakan episod pertamanya, namun tidak menyangka pihak produksi memaklumkan perkara terbabit.

“Buat masa ini, saya tidak mahu memberikan sebarang kenyataan kerana pihak produksi sedang dalam perbincangan dengan MBSA supaya saya dibenarkan membuat persembahan di sana.

“Ini satu berita yang amat mengejutkan dan sedih. Saya harap ada berita baik yang bakal disampaikan pihak produksi. Kalau diikutkan esok ada rakaman Sepahtu Reunion Al Puasa, malangnya saya masih tidak boleh membuat persembahan dan difahamkan rakaman itu dibatalkan,” katanya.

Difahamkan, isu itu ada kena-mengena dengan dialog yang dilontarkan semasa bersaing di final Maharaja Lawak Mega (MLM) 2019 baru-baru ini bersama kumpulan Rare yang turut dianggotai Ajak Shiro dan Ropie yang dikatakan menyindir kerajaan.

Menurut Pak Ya, sekiranya pengisian pada malam final MLM 2019 disifatkan sesuatu yang kontroversi, sudah tentu pihak produksi dan Suruhanjaya Komunikasi dan Multimedia (MCMC) sudah mengambil tindakan.

“Setiap kumpulan wajib mempersembahkan pengisian mereka kepada pihak produksi untuk dinilai agar menjaga sensitiviti pelbagai pihak dan kami mendapat lampu hijau.

“Pada malam final itu juga semuanya lepas. Setakat ini kami tidak mendapat sebarang komen negatif daripada pihak MCMC mahupun pihak produksi,” katanya bukan hanya dia seorang dihalang tetapi Ropie juga antara nama yang tidak dibenarkan membuat persembahan di Shah Alam.

Pak Ya berharap isu itu tidak berlarutan kerana dia berulang alik dari Chemor, Perak ke Shah Alam demi kelangsungan hidup.

“Janganlah buat saya begini. Kalau tiada kerja macam mana saya nak sara keluarga dan teruskan kehidupan. Saya sanggup berulang alik dari Chemor ke Shah Alam demi menghiburkan peminat dan kerjaya yang saya cintai ini.

“Saya harap apa yang berlaku ini ada jalan penyelesaian. Rindu sangat nak bersama dengan keluarga Sepahtu Reunion,” katanya.

Terdahulu, rata-rata peminat program itu tertanya-tanya mengenai ketiadaan Pak Ya selama dua minggu program itu bersiaran.


Lelaki cuba seludup keluar tong gas LPG ditahan

TAWAU: Taktik seorang lelaki warga Indonesia menyembunyikan 11 tong gas cecair petroleum (LPG) di ruang belakang pacuan empat roda gagal apabila dia ditahan Pasukan Polis Marin (PPM) di kawasan parkir Pasar Ikan Tawau, di sini, pagi semalam.

Lelaki berusia 45 tahun ditahan Unit Risikan Marin (URM) PPM Tawau yang menjalankan intipan dan risikan di kawasan berkenaan antara jam 8 hingga 11 pagi.

Komander PPM Wilayah 4 Sabah, Asisten Komisioner Mohamad Pajeri Ali, berkata tong gas LPG itu disembunyikan di bahagian belakang dan ruang tempat duduk penumpang kenderaan jenis Toyota Hilux bagi mengelak dikesan pihak berkuasa.

“Pemeriksaan lanjut mendapati kenderaan itu membawa muatan sebanyak 11 tong gas LPG disyaki cuba diseludup keluar dan pasarkan di negara jiran Indonesia.

“Suspek kemudiannya ditahan selepas gagal menunjukkan permit atau surat Pembelian Barang Kawalan Berjadual dari pejabat Kementerian Perdagangan Dalam Negeri dan Hal Ehwal Pengguna (KPDNHEP) berkaitan pemilikan tong gas berkenaan,” katanya dalam satu kenyataan, hari ini.

Mohamad Pajeri berkata, semua barang rampasan termasuk kenderaan yang digunakan suspek turut disita dengan nilai keseluruhan dianggarkan berjumlah RM61,760.

“Tangkapan dan barang rampasan dibawa ke pangkalan Markas Operasi PPM Tawau untuk tindakan lanjut.

”Kes disiasat mengikut Akta Kawalan Bekalan 1967,” katanya. – Berita Harian


5,745 Kes Baharu Covid-19, 8,933 Sembuh Hari Ini

PUTRAJAYA: Kementerian Kesihatan (KKM) melaporkan 5,745 ke baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah dalam kenyataan berkata, ini menjadikan keseluruhan jangkitan meningkat kepada 2,401,866 kes setakat ini.

Seramai 682 pesakit ditempatkan di unit rawatan rapi dengan 609 disahkan sebagai pesakit Covid-19 manakala 73 disyaki dijangkiti.

Sementara itu, 331 pesakit memerlukan bantuan pernafasan, dengan 280 adalah pesakit yang positif Covid-19 manakala 51 lagi adalah mereka yang disyaki dijangkiti.

Daripada jumlah kes baharu yang dilaporkan, 5,733 membabitkan jangkitan tempatan dengan 5,432 adalah warganegara, 301 warga asing dan 12 kes import.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasangan Mati Dalam Kereta Tanpa Pakaian

JAKARTA: Lelaki dan wanita ditemui meninggal dunia dalam kenderaan pelbagai guna (MPV) dipercayai akibat keracunan gas karbon monoksida.

Portal Kompas melaporkan Ketua Polis Cilegon Yudhis Wibisana memberitahu media dalam kejadian di Cilegon, dekat sini, kedua-dua mangsa ditemui tidak berpakaian.

Beliau berkata, pihaknya percaya kedua-duanya melakukan hubungan intim sebelum meninggal dunia.

Katanya, ia berdasarkan kedudukan mangsa di dalam kenderaan berkenaan.

“Lelaki adalah pemandu MPV, manakala wanita adalah penumpang,” katanya.

Mengulas lanjut, beliau berkata, bedah siasat mendapati ada kesan kecederaan pada wanita itu.

“Namun, tiada kesan luka akibat kekerasan ditemui pada tubuh mangsa.

“Punca kematian kerana keracunan gas karbon monoksida,” katanya.

Dalam pada itu, Yudhis berkata, berdasarkan keterangan keluarga, kedua-dua mangsa menetap dan berasal dari kawasan sama iaitu di satu daerah di Indonesia.

“Mereka bukan suami isteri, tetapi sekadar kenalan kerana masing-masing sudah berkeluarga,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Pesawat Pengebom & Jet Pejuang Dirakam Penuhi Ruang Udara Ukraine

SUSULAN serangan Rusia ke atas Ukraine, beberapa buah jet pejuang dilihat terbang di ibu negara Kyiv sebentar tadi ketika siren serangan udara kedengaran dengan sangat kuat, lapor NewsX.

Memetik laporan CNN, letupan pertama di bandar itu berlaku sejurus selepas jam 5 pagi pada Khamis, sekaligus menamatkan sebarang spekulasi mengenai tindakan yang ingin dilakukan oleh Presiden Rusia, Vladimir Putin.

Beberapa minit sebelum itu, Putin mengumumkan operasi ketenteraan di Ukraine.

Difahamkan, letupan itu datang agak jauh dari pusat bandar, tetapi jelas kedengaran di seluruh ibu negara Ukraine, dengan bunyi bising yang memecah kesunyian awal pagi.

Sementara itu, penduduk Kyiv telah diarahkan untuk tinggal di rumah dan mengemas barang keperluan, takut-takut jika mereka perlu pergi secara tiba-tiba.

Ibu bapa juga telah mesej yang memaklumkan bahawa mereka mesti tinggal di rumah dan tidak menghantar anak-anak ke sekolah. Sebaliknya, menjalani kelas secara dalam talian.

Walaupun jalan di pusat bandar tenang dan sunyi, lebuh raya yang menghala dari Kyiv jauh lebih sibuk daripada biasa dengan lalu lintas sesak menghala ke barat laut.

Dalam pada itu, Datuk Bandar Kharkiv telah menggesa penduduk untuk tinggal di rumah kerana letupan dan bunyi artileri dilaporkan berlaku di seluruh negara.

“Tolong jangan tinggalkan rumah anda hari ini. Disebabkan situasi yang rumit, sekolah, tadika dan institusi lain tidak berfungsi hari ini sehingga keadaan kembali menjadi lebih tenang,” katanya.

#UkraineRussiaCrisis | Air raid sirens all over Kiev now as fighter jets fly over the capital. Ukraine is under attack. pic.twitter.com/OVPrzSugcS

— NewsX (@NewsX) February 24, 2022


Lelaki maut selepas asyik rakam gambar

PHOENIX: Pelancong Hong Kong maut selepas tergelincir jatuh dari lereng Grand Canyon, Arizona semalam, ketika merakam gambar dari lokasi tinjau di kawasan terkenal itu.

Kejadian berlaku ketika pelancong dipercayai berusia 50 an itu merakam gambar di lokasi tinjau Eagle Point yang mengadap penempatan puak Hualapai, kata jurucakap Grand Canyon West, David Leibowitz.

Reuters yang memetik Leibowitz berkata, mangsa disahkan meninggal dunia sebelum mayatnya dibawa keluar oleh anggota penyelamat lewat petang semalam.

Mangsa adalah salah seorang daripada satu kumpulan pelancong yang mengikuti lawatan ke tempat pelancongan terkenal itu. – Reuters


(VIDEO) Potong Kaki Anjing Sebab Selalu Kejar Ayam & Itik Jiran

Tidak berhati perut! Tergamak seorang wanita memotong kaki kanan anjing peliharaannya hanya kerana berang dengan perbuatan haiwan itu.

Menurut perkongsian @youth.for.social.change di Instagram, kejadian itu berlaku di Vietnam di mana anjing berusia tiga tahun bernama Mina dianiaya oleh tuannya sendiri.

Difahamkan, Mina dibela dan dibiarkan bebas keluar begitu sahaja di kawasan kejiranan itu.

Namun, jiran-jiran yang lain tidak begitu menyukainya kerana Mina kerap mengejar ayam dan itik peliharaan mereka, lalu mengadu mengenai perkara itu kepada pemilik anjing berkenaan.

Wanita itu kemduian mengambil keputusan untuk menghukum Mina agar haiwan itu tidak mengulangi perbuatannya lagi.

Wanita itu mengambil pisau dan dengan tenang memotong kaki Mina sambil dirakam oleh suaminya yang turut bersetuju dengan tindakan isterinya.

Mina dibiarkan cedera begitu sahaja tanpa diberikan sebarang rawatan.

Video itu viral di media sosial dan mengundang kemarahan netizen yang mendesak pihak berkuasa serta badan kebajikan haiwan menyiasat dan mengambil tindakan terhadap pasangan terbabit.

Susulan viral video tersebut, Mina diselamatkan dan dibawa ke Hospital Haiwan Sasaki di Saigon untuk mendapatkan rawatan dan doktor terpaksa memotong kakinya yang telah terjejas teruk.

Mina diserahkan kepada Kien Giang Animal Station untuk dijaga sehingga sembuh sebelum diberikan kepada individu yang sudi mengambilnya sebagai haiwan peliharaan.

Tetapi, pemiliknya datang semula dan meminta agar Mina dikembalikan kepada dia. Jirannya juga turut menjelaskan bahawa wanita itu sangat menyayangi anjingnya.

Selepas beberapa minggu kemudian, Mina dipulangkan semula kepada wanita itu.


Keluar Warisan & Tubuh Parti Baharu? Peter Anthony Adakan Sidang Media Esok

KOTA KINABALU: Naib Presiden Warisan Peter Anthony dikhabarkan bakal membuat pengumuman penting mengenai hala tuju politiknya, esok.

Semalam, Peter yang juga ADUN Melalap menjemput media hadir ke sidang media khas di Lapangan Terbang Antarabangsa Kota Kinabalu (KKIA), 12.30 tengah hari esok.

Walaupun tidak dapat dipastikan inti pati sidang media itu, namun khabar angin mengatakan yang beliau bakal keluar daripada Warisan untuk menubuhkan parti baharu.

Selain itu, timbul juga khabar angin mengatakan beliau bakal menjadi ADUN bebas yang mesra kerajaan

Sumber yang rapat dengan Peter ketika dihubungi enggan mengulas lanjut mengenai sidang media berkenaan, namun berkata pemimpin berusia 50 tahun itu mungkin akan “beralih arah”.

Selain Naib Presiden Warisan, Peter juga adalah presiden sebuah badan bukan kerajaan (NGO) iaitu Kadazan Dusun Murut (KDM) Malaysia.

Khabar angin turut mengatakan beliau akan menggunakan KDM Malaysia sebagai platform baharu politiknya.

Sebelum ini, Warisan kehilangan tiga ADUN selepas Hassan A Gani Pg Amir (Sebatik), Yusof Yacob (Sindumin) dan Mohamaddin Ketapi (Segama) keluar parti.

Semua mereka pada mulanya mengumumkan keluar daripada Warisan untuk menjadi ADUN bebas mesra kerajaan Gabungan Rakyat Sabah (GRS).

Bagaimanapun, Hassan dan Mohamaddin kemudian mengumumkan menyertai Bersatu namun Yusof sehingga kini kekal sebagai ADUN bebas mesra kerajaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar KV Keningau Johan Puisi Video Di Festival Seni Sepanyol

Puisi hasil penulisan Sarah Ariffin ini melambangkan ketabahan seorang wanita iaitu ibunya sendiri yang telah mengharungi pelbagai dugaan hidup sejak kecil memandangkan dia membesar dalam kehidupan yang susah. Namun, Sarah Ariffin berasa kagum dengan kecekalan ibunya yang tidak pernah mengeluh atau mengadu masalah malah dia sentiasa ceria dan optimis.Dia menulis puisi ini untuk mengabadikan pengorbanan ibunya dan mendedikasikan persembahan ini kepada golongan wanita yang bergelar ibu. Pengarah KV Keningau, Encik Johari @ Jaibet Bin Sabin, meluahkan rasa bangga dengan pencapaian pelajar ini. Dia berpendapat kejayaan sebegini menunjukkan betapa pentingnya bagi pendidikan sekolah untuk menggalakkan perkembangan bakat seni dan bahasa di kalangan pelajar kerana ianya mampu memupuk nilai-nilai murni.


Anak A R Badul Mati Tertembak

KOTA KINABALU: Mejar Mohd Zahir Armaya disahkan meninggal dunia selepas tertembak ketika melakukan demonstrasi sempena pelancaran Divisyen Kelima Infantri Malaysia dan Briged ke-13 Infantri Malaysia di Kem Lok Kawi, Kota Kinabalu.

Difahamkan, mangsa adalah anak pelakon popular, A R Badul.

Demonstrasi yang dipersembahkan beliau bermula kira-kira jam 8.30 pagi dan kumpulan demonstrasi itu adalah persembahan ketiga yang dilakukan.

Ketika kejadian, mangsa memakai berbaju putih dan bertopeng beraksi sebagai penjenayah yang ditembak mati oleh anggota tentera.

Mangsa rebah dan diheret ke tepi sebelum persembahan ditamatkan. Bagaimanapun, mangsa didapati tidak sedarkan diri sebelum topeng mukanya dibuka dan mukanya berlumuran darah.

Mangsa yang cedera kemudian dibawa ke Hospital Queen Elizabeth, Kota Kinabalu, sebelum disahkan meninggal dunia.


Warga Paskitan Ditahan Bersama 1,570 Kotak Rokok Seludup

BELURAN: Batalion 20 Pasukan Gerakan Am (PGA) Beluran merampas 1,570 bungkus rokok pelbagai jenis dipercayai cuba diseludup oleh seorang lelaki warganegara Pakistan di Jalan Paitan, dekat sini semalam.

Pegawai Pemerintah Batalion 20 PGA Beluran, Asisten Komisioner Mohd Nasaruddin M Nasir berkata dalam kejadian pukul 1 petang itu PGA bertindak menahan kenderaan mencurigakan jenis Toyota Vigo dipandu suspek berusia 37 tahun.

“Hasil pemeriksaan di bahagian ruangan belakang kenderaan, 1,570 bungkus rokok pelbagai jenis ditemukan yang ditutup menggunakan kanvas.

“Siasatan mendapati rokok bernilai RM28,700 itu diseludup dari negara Filipina,” katanya dalam kenyataan di sini, semalam.

Mohd Nasaruddin berkata suspek dipercayai pembekal rokok di kawasan ladang sekitar Paitan untuk dijual.

Katanya suspek kini ditahan manakala semua rokok berkenaan dirampas dan kes disiasat mengikut Seksyen 135 (1)(D) Akta Kastam 1967.


Kes Rampas Mayat COVID-19 Meningkat Di Indonesia

JAKARTA: Hospital di Indonesia meningkatkan kawalan di rumah mayat selepas ramai sanak saudara melarikan mayat mangsa COVID-19 kerana mahu mengadakan upacara pengebumian mengikut tuntutan agama mereka.

Pihak polis berkata, di bawah peraturan baharu di republik itu, mangsa COVID-19 mesti dibalut dengan plastik dan dikebumikan segera bagi mengelakkan penularan virus.

Ini kurang disenangi saudara-mara mangsa terutama yang beragama Islam, kerana tidak boleh memandikan dan mengkafankan jenazah sebelum dikebumi mengikut tuntutan agama.

Keluarga di negara majoriti penduduk Islam itu juga tidak dibenarkan berkumpul atau berada lama di tanah perkuburan ketika mayat mangsa dikebumikan.

Akibat kekangan itu, beberapa keluarga menceroboh memasuki rumah mayat beberapa hospital di Makassar di Sulawesi minggu lalu dan mengambil mayat anggota keluarga yang meninggal dunia akibat COVID-19.

Jurucakap polis tempatan, Ibrahim Tompo, berkata mereka merampas secara paksa mayat yang sudah siap sedia untuk dikebumikan mengikut protokol virus.

“Sekurang-kurangnya 33 individu ditahan dan mereka berdepan tujuh tahun penjara kerana melanggar peraturan kuarantin kesihatan.

“Bagi mengatasi masalah sama berulang, pihak berkuasa Makassar meletakkan lebih banyak kakitangan untuk mengawal hospital tempatan,” katanya.

Tambah beliau, khabar angin mengatakan beberapa mayat turut dijadualkan dikebumi segera walaupun meninggal dunia kerana penyakit tiada kaitan dengan COVID-19, lebih memburukkan keadaan

“Ini menyebabkan keluarga dan penduduk tempatan marah. Jadi, mereka memutuskan untuk mengambil mayat secara paksa untuk dibawa ke rumah,” katanya.

Jumaat lalu di Surabaya, pihak berkuasa berkata mereka menahan empat individu selepas saudara-mara merampas mayat yang disyaki mangsa virus itu dari hospital tempatan. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingatkan Ikhlas Mahu Tolong Tukar Tayar, Rupanya Mahu Meraba

KUALA LUMPUR: Seorang gadis melalui detik hitam dalam hidupnya apabila menjadi mangsa cabul seorang lelaki yang pada awalnya menawarkan bantuan untuk menukar tayar keretanya yang pancit ketika melalui Lebuhraya Kuala Lumpur – Kuala Selangor (LATAR), pada Selasa.

Ketika kejadian, Maisarah (bukan nama sebenar), 20, sedang dalam perjalanan dari rumahnya di Rawang menuju Glenmarie, Shah Alam untuk memulakan kerja di hari pertamanya.

Bagaimanapun, tayar keretanya pancit dan memaksanya memberhentikan kenderaan di bahu jalan, kira-kira pukul 7 pagi.

Tidak lama kemudian, muncul seorang lelaki yang berusia lingkungan 30-an memberhentikan motosikalnya menawarkan bantuan menukar tayar kereta Maisarah.

Melihat air mukanya yang ikhlas mahu membantu, Maisarah tanpa ragu-ragu menerima pelawaan lelaki berkenaan.

Namun begitu, kata Maisarah, keikhlasan itu tidak lama apabila lelaki itu mula menunjukkan belang.“Ketika berusaha menukar tayar, terdapat satu skru yang sukar dibuka.  Lelaki itu menyuruh saya menghubungi pasukan peronda dan ketika menunggu bantuan, dia minta tumpang duduk dalam kereta kerana cuaca panas di luar.

“Saya benarkan (dia duduk dalam kereta) dan saya mahu berdiri di luar, namun tiba-tiba lelaki itu tarik tangan saya masuk dalam kereta dan  kunci pintu,” kata Maisarah berkongsi detik-detik cemas yang dilaluinya kepada Astro AWANI ketika dihubungi.

Menurut Maisara, sekalipun cemas dan ketakutan, namun dia tidak menunjukkannya kerana bimbang lelaki berkenaan akan bertindak lebih ganas.

“Saya pura-pura ‘cool’ dan sibuk dengan telefon tetapi tangan lelaki itu merayap di paha, saya tepis, namun tidak dapat melawan. Syukur tidak lama kemudian pasukan peronda tiba,” katanya.

Maisarah juga cuba untuk memaklumkan kepada petugas peronda lebuhraya mengenai kejadian berkenaan, namun lelaki itu menghalangnya beberapa kali.

Ketakutan Maisarah juga tidak terhenti di situ apabila lelaki berkenaan enggan beredar walaupun selepas petugas peronda selesai menukar tayar keretanya.

“Saya segera masuk dalam kereta tetapi lelaki itu masuk sekali, dia bertindak lebih ganas dengan menarik lengan saya dan cuba mencium saya malah membuka butang baju kemeja saya di bahagian atas.

“Ketika itu dalam keadaan yang meronta-ronta saya menjerit sekuat hati menyuruh dia keluar.

“Apabila saya jerit begitu, lelaki itu terus berhenti tetapi minta dicium jika mahu dia keluar, saya bertambah marah dan sekali lagi menjerit ke arahnya sebelum dia keluar,” cerita Maisarah lagi.

Sebelum beredar, Maisarah sempat menjerit kepada lelaki itu mempersoalkan keikhlasannya untuk menolong menukar tayar kereta.

“Saya jerit cakap ingatkan ikhlas nak tolong tukar tayar kalau ikhlas kenapa nak kena raba-raba?! Lelaki itu membalas ‘iyalah, sayakan lelaki’,” katanya. lagi

Maisarah kemudian bergegas ke balai polis Sungai Buloh untuk membuat laporan mengenai kejadian yang dialaminya.

Sementara itu, Ketua Polis Daerah Sungai Buloh, Superintendan Shafa’aton Abu Bakar mengesahkan menerima laporan mengenai kejadian tersebut.

“Polis sedang memburu suspek dan orang ramai yang mempunyai maklumat, diminta tampil ke balai polis berhampiran,” katanya ketika dihubungi.


Jangan Hipokrit, DAP Sabah Beritahu Shafie

KOTA KINABALU: Setiausaha DAP Sabah, Phoong Jin Zhe meminta Presiden Warisan, Shafie Apdal supaya tidak bersikap hipokrit berhubung usaha bagi membincangkan kerjasama antara dua parti berkenaan bagi menghadapi pilihan raya umum ke-15 (PRU15).

Katanya, Shafie bersikap hipokrit dalam beberapa perkara termasuk mengenai keputusan DAP bagi mempertahankan tiga kerusi parlimennya iaitu di Kota Kinabalu, Sandakan dan Tenom.

Beliau yang juga Ahli Dewan Undangan Negeri (ADUN) Luyang berkata, adalah sangat tidak adil bagi Shafie untuk menuduh DAP sebagai angkuh dan hanya berkomunikasi secara satu hala sedangkan beliau sendiri yang menolak sebarang usaha bagi mewujudkan ‘khemah besar’ oleh Pakatan Harapan (PH).

“Beliau sendiri berulang kali menolak cadangan ‘khemah besar’ pembangkang malah mengatakan PH Plus telah tidak wujud di Sabah, jadi siapa yang bersikap ego dan angkuh sekarang?,” katanya dalam kenyataan.

Phoong berkata, sebelum ini beliau menyatakan di cawangan parti itu mahu memulakan kerjasama antara kedua-dua parti bagi memenuhi aspirasi rakyat.

“Ia sangat hipokrit apabila Shafie mengatakan ia ‘satu aliran trafik’ sedangkan beliau sendiri yang menolak kesemua peluang bagi membincangkan perkara ini dalam suasana saling menghormati,” katanya.

Terdahulu, Shafie dalam sidang medianya semalam berkata, DAP tidak seharusnya meletakkan syarat sekiranya mahu mengadakan perbincangan untuk bekerjasama pada PRU15.

“Ini aliran trafik sehala, nak bincang, bincanglah. Tetapi, ini ada letak syarat. Hanya boleh bincang kecuali penuhi kehendak mereka.

“Kita tidak boleh terlalu angkuh, tujuan kita nak menang. Maka, rundinglah macam dulu, sebelum kita berhadapan PRU14. Ketika itu, kita runding sebaik mungkin bukan hanya pembahagian kerusi tetapi hala tuju kerjasama,” katanya.

Beliau berkata demikian sebagai respon kepada Setiausaha Agung DAP, Anthony Loke yang menyatakan parti itu bersedia bertemu Shafie bagi membincangkan kerjasama politik antara mereka.

Loke bagaimanapun berkata, perbincangan yang dicadangkan itu haruslah diadakan dalam keadaan saling menghormati selain perlu memenuhi syarat minima DAP iaitu untuk mempertahankan tiga kerusi yang dimenangi pada PRU14. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Tergamak ‘Jual’ Isteri RM586 Tawar ‘Service Threesome’ Di Facebook

JAKARTA: Seorang lelaki sangup menjual maruah isterinya untuk khidmat seks ‘service threesome’ di Facebook dengan alasan keluarganya menghadapi masalah kewangan.

M Amin Santoso, 29, terpaksa berbuat demikian biarpun terpaksa menjual isterinya yang telah dikahwini selama 12 tahun itu.

Apabila disoal wartawan di ibu pejabat polis Surabaya, Amin menjelaskan hasil dari melacur isterinya itu adalah untuk membiayai persekolahan dua anaknya.

Difahamkan, Amin bekerja sebagai pengangkat barang namun dia mendakwa pendapatan yang diperolehinya tidak mencukupi.

Bagi pekerjaan itu, Amin mendapat bayaran 50 ribu rupiah (RM14) sehari. Sehinggalah dia ditawarkan khidmat terkutuk itu dengan tawaran 2 juta rupiah (RM586).

Isteri Amin yang turut hadir, membuat pengakuan melakukan khidmat seks tersebut kerana mereka terdesak memerlukan wang.

Ekoran perbuatannya itu, Amin kini berdepan dengan tindakan Undang-Undang Pemerdagangan Manusia atau Mencari Keuntungan daripada Pelacuran Wanita, manakala isterinya dibebaskan.


WARISAN Kambing Hitam PH, Kata Ahli Akademik

KOTA KINABALU: Seorang ahli akademik menuduh Pakatan Harapan (PH) menjadikan Warisan kambing hitam atas kegagalannya dalam undi belah bahagi terhadap Belanjawan 2021.

Lee Kuok Tiung dari Universiti Malaysia Sabah berkata, Warisan bukanlah satu-satunya parti yang berbeza sikap dengan pembangkang berhubung belanjawan.

Beliau mengulas kritikan terhadap Warisan kerana ketidakhadiran Ahli Parlimennya Isnin lepas apabila anggaran belanjawan bagi Jabatan Perdana Menteri dan Kementerian Kewangan diluluskan.

Lee bersetuju dengan Bendahari Agung Warisan Terrence Siambun bahawa tiada gunanya parti itu mengundi kerana lapan Ahli Parlimennya tidak akan mengubah keputusan pengundian di Dewan Rakyat.

“Bilangan undi biasanya sebanyak 106, 107 atau 108 di pihak kerajaan dan 95 pembangkang,” katanya kepada FMT.

“Dengan majoriti tipis dua kerusi di pihak Perikatan Nasional (PN), semua undi penting, tetapi insiden lepas menunjukkan terdapat Ahli Parlimen pembangkang, selain Warisan, yang juga tidak mengundi.

“DAP misalnya tidak berdiri untuk menolak belanjawan di peringkat dasar Khamis lepas.

“Jadi saya fikir mereka mahu menjadikan Warisan kambing hitam.”

Whip Warisan, Ahli Parlimen Labuan Rozman Isli baru-baru ini mengakui ketidakhadiran wakil parti itu dalam beberapa pengundian belanjawan merupakan langkah yang disengajakan bagi menunjukkan rasa tidak puas hati terhadap pemimpin PH Anwar Ibrahim.

Ini menyebabkan Ketua Penerangan Pemuda PKR Sabah Razeef Rakimin membidas Rozman yang disifatkan memberi alasan kebudak-budakan.

Bekas pengerusi DAP Johor Dr Boo Cheng Hau berkata, Ahli Parlimen Warisan mengecewakan pembayar cukai.

Bagaimanapun DAP Sabah mempertahankan Warisan dengan ketua publisitinya Phoong Jin Zhe mengkritik Boo kerana merosakkan hubungan antara dua parti itu di Sabah.

Pengarah Komunikasi PKR Fahmi Fadzil memberitahu Warisan supaya menyediakan penjelasan sekiranya orang ramai bertanya sama ada ia membantu Perikatan Nasional supaya kekal berkuasa.

Timbalan Presiden Warisan Darell Leiking menafikan parti itu bekerjasama dengan PN atau Barisan Nasional (BN).

Mengulas pertikaian itu, Awang Azman Pawi dari Universiti Malaya berkata, perbezaan pandangan dalam mana-mana parti politik merupakan gambaran demokrasi.

“Kepelbagaian suara harus diraikan bagi menghalang kemunculan diktator atau sistem kepimpinan autokratik,” katanya selain menambah bahawa wujud juga perbalahan dalam PN.

Bagaimanapun Bridget Welsh dari Universiti Nottingham (Malaysia) berkata, pembangkang tidak seharusnya mendedahkan masalah mereka secara terbuka.

“PH Plus perlu belajar bagaimana untuk menyembunyikan perbezaan mereka di dalam, bukannya mendedahkannya kepada umum,” katanya.

“Ia nampak kebudak-budakan dan menghakis kepercayaan orang ramai. Ia perbuatan merosakkan diri sendiri.”

Lee bersetuju dengan Welsh dengan berkata, tiada keperluan bagi DAP atau PKR meluahkan rasa tidak puas hati mereka melalui media. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun Mahathir Tiba Di Kota Kinabalu Lawatan Kerja Sehari

KOTA KINABALU – Perdana Menteri, Tun Dr. Mahathir Mohamad dan isteri Tun Dr. Siti Hasmah Mohamad Ali tiba di Terminal Dua, Lapangan Terbang Antarabangsa Kota Kinabalu bagi melakukan lawatan kerja sehari di sini, hari ini.

Pesawat membawa Perdana Menteri serta isteri dari Kuching, Sarawak mendarat kira-kira jam 10.20 pagi dan disambut oleh Ketua Menteri Sabah Datuk Seri Mohd Shafie Apdal.

Turut berada di lapangan terbang ialah ketiga-tiga Timbalan Ketua Menteri iaitu Datuk Jaujan Sambakong, Datuk Christina Liew, dan Datuk Wilfred Madius Tangau serta beberapa pembantu menteri dan pegawai kanan kerajaan.

Beberapa pemimpin Parti Pribumi Bersatu Malaysia Sabah serta ahli parti itu termasuk ahli Parti Warisan Sabah turut menyambut ketibaan perdana menteri.

Mahathir antara lain dijadualkan menghadiri beberapa program termasuk membuat kunjungan ke Pusat Pentadbiran Kerajaan Negeri Sabah sebelum berlepas pulang ke Kuala Lumpur petang ini. – Bernama


Larangan Keluar Antara Negeri Berkuat Kuasa Malam Ini- Ketua Polis Negara

KUALA LUMPUR: BERNAMA dalam kemas kininya melaporkan bahawa Ketua Polis Negara mengumumkan Larangan Keluar Antara Negeri berkuat kuasa mulai malam ini.

Bagaimanapun beliau meminta orang ramai agar memaklumkan kepada pihak polis tempatan jika ingin melakukan perjalanan merentas negeri.

Dalam satu sidang media hari ini, beliau berkata tindakan ini berdasarkan Perintah Kawalan Pergerakan yang bakal bermula pada 18 Mac hingga 31 Mac ini.

“Bagi pihak polis, peranan kami dalam perintah larangan ini ialah untuk mengawal pergerakan orang ramai dari satu negeri ke satu negeri, atau dari satu daerah ke satu daerah kerana eksesais ini amat perlu untuk menyekat penularan virus dari satu negeri ke satu negeri.”

Apabila timbul keperluan untuk mereka pulang ke kampung, mereka perlu maklumkan kepada ketua polis balai terdekat untuk mendapatkan dokumen yang menjelaskan pembawa dokumen telah memaklumkan kepada pihak polis bahawa dia perlu membuat perjalanan ini atas sebab-sebab sedemikian, tambahnya.

Menurutnya, borang-borang berkenaan disediakan ke semua balai di semua balai polis daerah.

“Kecuali bagi mereka yang ingin pulang ke Sarawak, mungkin ada sekatan di situ, mungkin dikuarantin 14 hari. Ini terpulang bagi kerajaan negeri masing-masing,” ujarnya.

Maklumat lanjut mengenai permohonan dokumen boleh didengar bermula minit 8.50.

Perintah Kawalan Pergerakan: Larangan keluar antara negeri berkuatkuasa tengah malam ini- KPN


Masih Dalam Proses, Bayaran BPN 2.0 Dibuat Januari 2021

KUALA LUMPUR : Proses semakan permohonan baharu dan rayuan untuk Bantuan Prihatin Nasional 2.0 (BPN 2.0) sedang dijalankan dan pembayaran bagi mereka yang lulus akan dibuat dalam bulan Januari 2021, kata Menteri Kewangan, Senator Tengku Datuk Seri Zafrul Abdul Aziz.

Di bawah Pakej Rangsangan Ekonomi Kita Prihatin (Kita Prihatin), beliau berkata, setakat 4 Disember 2020, seramai 10.13 juta penerima telah mendapat manfaat daripada pembayaran fasa pertama BPN 2.0 melibatkan jumlah RM4.6 bilion, atau 97 peratus daripada RM4.8 bilion yang telah diluluskan bagi fasa pertama.

Proses pembayaran melalui BSN juga masih diteruskan sejak 26 Oktober lepas.

“Bagi Geran Khas Prihatin (GKP) 2.0, setakat 4 Disember, sejumlah RM856.9 juta telah berjaya dikreditkan ke dalam akaun 285,626 PKS Mikro yang telah diluluskan. Proses rayuan juga telah dibuka dari 7 Disember hingga 21 Disember lepas.

“Kesemua rayuan akan melalui proses semak silang antara Lembaga Hasil Dalam Negeri (LHDN) dan Pihak Berkuasa Tempatan dan keputusan akan diumumkan dalam masa terdekat,” katanya dalam pembentangannya mengenai laporan Laksana Ke-34, laporan terakhir untuk 2020, melalui laman Facebook beliau pada Rabu.

Di bawah pakej Kita Prihatin untuk Program Subsidi Upah (PSU) 2.0, sebanyak RM239.73 juta telah disalurkan kepada 39,203 majikan untuk terus beroperasi dan mengekalkan penggajian bagi 307,420 pekerja.

“Majikan yang memerlukan PSU 2.0 masih boleh memohon sehingga 31 Disember ini,” kata Tengku Zafrul.

Pakej Kita Prihatin yang diumumkan pada September adalah bernilai RM10 bilion.

Tengku Zafrul berkata, laporan Laksana telah menjadi medium penting untuk mendapatkan maklum balas daripada rakyat mengenai cabaran yang dihadapi dan apabila digandingkan dengan data raya, kerajaan mampu menambah baik atau melanjutkan inisiatif tertentu.

“Contohnya, penambahan bagi Bantuan Prihatin Nasional daripada RM11.5 bilion kepada RM18 bilion, Geran Khas Prihatin daripada RM1.64 bilion kepada RM2.55 bilion, subsidi bil elektrik kepada lebih RM2 bilion, program subsidi upah daripada RM10 bilion kepada lebih RM17 bilion dan pelbagai lagi – semua ini adalah antara lain, hasil pemantauan berterusan dan maklum balas yang diterima daripada rakyat dan perniagaan,” katanya.

Katanya, inisiatif Prihatin dan Prihatin PKS Tambahan sudah mencapai kadar penyaluran sekitar 94 peratus bagi program jangka pendek seperti BPN dan GKP, diikuti pencapaian sekitar 89 peratus bagi program jangka sederhana seperti PSU dan skim pengekalan pekerjaan.

“Bagi program jangka panjang, kadar pengambilan masih rendah seperti program pembiayaan sekuriti makanan pada kadar 31 peratus dan ada yang tinggi seperti program pinjaman mikro kredit Tekun pada kadar 99.8 peratus.

“Bagi pakej Penjana, bantuan jangka pendek sudah mencapai penyaluran 76 peratus, diikuti pencapaian antara 77 peratus dan 90 peratus bagi bantuan jangka sederhana dan panjang,” katanya.

Menjelang 2021, Tengku Zafrul berkata, dalam negara terus berhadapan dengan situasi Covid-19, kerajaan telah menyediakan pelbagai bantuan, termasuk pakej Penjana dan Kita Prihatin yang masih berterusan serta inisiatif Belanjawan 2021 yang bakal dilaksanakan.

“Ini termasuk fasa kedua BPN 2.0 berjumlah RM2.2 bilion yang akan disalurkan pada Januari 2021, dan program i-Sinar KWSP,” katanya.

Selain itu, pelbagai program untuk golongan mudah terjejas, PKS dan perusahaan mikro, serta pekerja sambilan yang memerlukan pembiayaan juga telah dirancang di bawah Belanjawan 2021.

Bagi PKS, bantuan pembiayaan oleh Bank Negara Malaysia (BNM) boleh diakses melalui laman web BNM. Bagi maklumat lanjut, boleh layari https://www.bnm.gov.my/o/covid-19/index_bm.html.

Tengku Zafrul berkata, kementeriannya akan terus memastikan pelaksanaan inisiatif yang berkesan untuk kesejahteraan rakyat, kelangsungan perniagaan dan ekonomi yang berdaya tahan.

“Agensi Laksana akan terus memantau 32 inisiatif di bawah pakej rangsangan ekonomi kerajaan yang masih diteruskan, bersama dengan sekurang-kurangnya 21 inisiatif di bawah belanjawan yang akan bermula seawal Januari 2021,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


30 Ditahan Dalam Operasi Narkotik BSJND Kota Kinabalu

KOTA KINABALU: Tiga wanita antara 30 individu ditahan oleh Bahagian Siasatan Jenayah Narkotik Daerah (BSJND) Kota Kinabalu dalam beberapa operasi di sekitar kawasan bandaraya sepanjang minggu lalu.

Ketua Polis Daerah Kota Kinabalu, Asisten Komisioner Habibi Majinji berkata kesemua suspek yang ditangkap berusia dalam lingkungan 21 hingga 57 tahun.

Habibi berkata polis turut merampas sejumlah 12.75 gram dadah jenis syabu yang dianggarkan bernilai RM1,900 dalam operasi yang turut dilakukan di Lok Bonu, Lobou, Kampung Cenderamata.

“Sepanjang tempoh bermula 23 Mac sehingga semalam (29 Mac) Bahagian Siasatan Jenayah Narkotik Daerah Kota Kinabalu telah menjalankan operasi dan tangkapan mengikut Akta dadah Berbahaya 1952.

“Dalam operasi itu seramai 24 daripada 30 individu ditahan adalah warga tempatan manakala enam individu terbabit adalah warga asing,” katanya dalam kenyataan di sini hari ini.

Habibi berkata penahanan dibuat mengikut Akta Dadah Berbahaya melibatkan kesalahan bagi Seksyen 39A(1) Akta Dadah Berbahaya Seksyen 12(2), Seksyen 12(2) Akta Dadah Berbahaya 1952 dan Seksyen 15(1)(A) Akta Dadah Berbahaya 1952.

Dalam pada itu Habibi menjelaskan usaha membanteras pengedaran dan penagihan dadah akan diperhebatkan dari masa ke semasa demi kesejahteraan dan ketenteraman awam di sekitar kawasan Kota Kinabalu.

Beliau turut mengalu-alukan orang ramai agar menyalurkan maklumat berkenaan kegiatan jenayah narkotik kepada pihak berkuasa dalam usaha membanteras jenayah terus berleluasa. – SabahNewsToday


Polis Marin Rampas 1,000 Telr Penyu Di Sandakan

SANDAKAN: Pasukan Polis Marin (PPM) merampas sebanyak 1,000 biji telur penyu dianggarkan bernilai RM2,000 dipercayai cuba diseludup masuk untuk pasaran tempatan di Sungai Batu 3, di sini petang tadi.

Dalam kejadian pukul 3 petang itu, seorang lelaki didakwa memunggah telur penyu berkenaan yang disimpan dalam dua kotak dari dalam bot ke daratan.

Bagaimanapun, suspek yang menyedari kehadiran pihak berkuasa kemudiannya melarikan diri menggunakan bot bagi mengelak dicekup.

Komander Pasukan Polis Marin Wilayah 4 Sabah, Asisten Komisioner Mohamad Pajeri Ali mengesahkan suspek meloloskan diri daripada ditangkap.

“Hasil pemeriksaan anggota bertugas menemui dua kotak berisi enam plastik berwarna hitam yang mengandungi 1,000 telur penyu.

“Kami percaya telur berkenaan di seludup dari Filipina untuk dijual sekitar Sandakan,” katanya.

Menurut beliau, semua rampasan dibawa ke Markas Operasi PPM Sandakan bagi proses dokumentasi sebelum diserahkan kepada Jabatan Hidupan Liar Sandakan untuk tindakan lanjut.

Kes disiasat di bawah Enakmen Pemuliharaan Hidupan Liar 1997.


[TIDAK RASMI] Calon BN mendahului

SEMENYIH : KEPUTUSAN tidak rasmi Pilihan Raya Kecil (PRK) Dewan Undangan Negeri (DUN) Semenyih.

7.31 malam Kiraan undi 100 daripada 120 pusat mengundi Pilihan Raya Kecil (PRK) Dewan Undangan Negeri (DUN) Semenyih menyaksikan calon Barisan Nasional (BN) Zakaria Hanafi mendahului dengan majoriti 2,222 undi.

Zakaria memperolehi 16,636 undi diikuti calon Pakatan Harapan (PH) Muhammad Aiman Zainali dengan 14,414 undi, manakala Kuan Chee Heng (BEBAS) dan Nik Aziz Afiq Abdul masing-masing hanya mendapat 601 dan 673 undi.

7.20 malam: Calon Barisan Nasional (BN) Zakaria Hanafi mendahului dengan majoriti 2,079 undi. Beliau memperolehi 15,347 undi diikuti calon Pakatan Harapan (PH) Muhammad Aiman Zainali dengan 13,268 undi, manakala Kuan Chee Heng (BEBAS) dan Nik Aziz Afiq Abdul masing-masing hanya mendapat 576 dan 610 undi.

7.10 malam: Calon Barisan Nasional (BN) Zakaria Hanafi mendahului dengan memperoleh 12, 363 undi.

Ia diikuti calon Pakatan Harapan (PH) Muhammad Aiman Zainali dengan 11,076 undi, manakala Kuan Chee Heng (BEBAS) dan Nik Aziz Afiq Abdul memperoleh Sallehudin Ab Talib dan Wong Seng Yee masing-masing hanya mendapat 469 dan 523 undi.

Keputusan tidak rasmi itu dipaparkan di pusat penjumlahan rasmi undi di Dewan Seri Cempaka Majlis Perbandaran Kajang di sini hari ini. – Harian Metro


Shafie Apdal Ketua Menteri Pertama Berkunjung Ke Pulau Balambangan

KUDAT: Kunjungan Ketua Menteri Datuk Seri Panglima Haji Mohd Shafie Apdal ke Pulau Balambangan, Banggi buat julung-julung kalinya pada esok (Sabtu) disifatkan satu sejarah buat penduduk di pulau berkenaan.

Mohd Shafie akan melawat Pulau Balambangan buat pertama kali sejak memegang tampuk pemerintahan Negeri Sabah lebih setahun lalu bagi merasmikan Asrama Harian Luar Bandar (AHLB) Sekolah Kebangsaan (SK) Balambangan, Kudat yang ditaja sepenuhnya oleh Petronas.

Majlis Pengurusan Komuniti Kampung (MPKK) Kampung Selamat Azmi Kaba berkata, kedatangan Ketua Menteri itu merupakan sejarah buat Kampung (Kg) Selamat kerana selama ini belum pernah Ketua Menteri datang ke kampung berkenaan.

“Kami merasa gembira dimana selama berpuluh tahun atau beratus tahun sudah, tidak pernah Ketua Menteri turun ke Pulau Balambangan ini, saya tidak tahu kalau pulau-pulau lain (di Kudat) tapi kalau di sini beliau memang belum pernah datang.

“Lawatan esok memang satu sejarah untuk kampung kami,” kata Azmi, yang juga Pengerusi Persatuan Ibu Bapa & Guru (PIBG) SK Balambangan, Banggi.

Sementara itu, Guru Besar SK Balambangan, Banggi Salmat Abi berharap lawatan berkenaan akan memberi kesan sangat besar kepada SK Balambangan dan juga penduduk sekitar.

Sementera itu, Ketua Kampung Kok Simpul, Akmad Nolijan berkata, beliau amat gembira dengan kunjungan itu

“Tidak dapat saya gambarkan kegembiraan seluruh warga penduduk Pulau Balambangan kerana dapat bersemuka dengan Ketua Menteri,” ujarnya.

Asrama yang dibina dengan kos sejumlah RM4 juta ini mula dibina pada April 2018 dan siap pada September lalu.

AHLB ini melibatkan pembinaan dua blok asrama bagi murid lelaki dan perempuan, dewan makan, surau dan tandas. Ia mampu menempatkan 120 orang pelajar dalam satu-satu masa.


Ronaldo Bantu Juventus Juarai Serie A

Cristiano Ronaldo membantu Juventus meraih gelaran kesembilan berturut-turut Serie A Itali ketika pasukan itu mencatat kemenangan 2-0 mengatasi Sampdoria walaupun masih berbaki dua perlawanan.

Ronaldo meledak gol pembukaan pada lewat babak pertama di Turin dan kemudian membantu jaringan kedua oleh Federico Bernardeschi pada minit ke-66.

Pemenang lima kali Ballon d’Or, Ronaldo juga gagal menyempurnakan penalti lewat permainan tetapi skuad kendalian Maurizio Sarri sudah melebarkan jurang kepada tujuh mata berbanding pasukan tangga kedua, Inter Milan seterusnya mengesahkan kejuaraan ke-36 ‘Scudetto’.

Gelaran berkenaan adalah yang pertama buat Sarri dan melebarkan rekod yang dimulakan Antonio Conte dengan tiga gelaran sejak 2012 dan diteruskan Massimiliano Allegri dengan lima lagi gelaran.

Skuad kendalian Sarri terlepas peluang mengesahkan kejuaraan awal pagi Jumaat lalu apabila tumpas 1-2 kepada Udinese.

“Ini adalah antara pencapaian yang paling indah, sekalipun antara yang sukar kerana kami biarkan ia berlaku dan menerima akibatnya,” kata pemain pertahanan Juve, Leonardo Bonucci.

“Kami mula dengan langkah baru dengan terlalu banyak perkara yang berlaku, kami melakukan segalanya, di sebalik beberapa kecuaian.

“Ia adalah tahun yang lengkap bagi semua di dunia, ia agak sukar untuk kembali selepas beberapa bulan tidak beraksi.”

Sekalipun berusia 35 tahun Ronaldo pantas menyinar dan menjadikan ia jaringan ke 31 buatnya musim ini.

Penyerang Portugal itu sudah menjaringkan 10 gol iaitu lebih banyak daripada pemain lain di Eropah sejak saingan bola sepak disambung semula di Itali pada 20 Jun lalu.

Dia juga menyamai rekod bekas pemain Itali memenangi Piala Dunia, Felice Borel, iaitu pemain Juventus yang terakhir menjaringkan 31 gol pada musim 1933-34.

Ronaldo ketinggalan tiga gol di belakang penjaring terbanyak Serie A, Ciro Immobile, yang meledak hatrik ketika membantu Lazio menewaskan Hellas Verona, 5-1.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu, NGO Lindungi PATI Berdepan Hukuman Berat

PUTRAJAYA: Individu, pertubuhan bukan kerajaan (NGO) dan majikan yang didapati melindungi dan menggaji pendatang asing tanpa izin (PATI) bakal berhadapan hukuman berat mengikut undang-undang Imigresen.

Ketua Pengarah Imigresen, Khairul Dzaimee Daud, berkata mereka yang melindungi atau menggajikan PATI boleh dikenakan denda mencecah RM50,000 mengikut Seksyen 56(1)(d) Akta Imigresen 1959/63 dan Seksyen 55B akta sama.

Beliau berkata, mereka juga boleh dikenakan hukuman penjara atau enam kali sebatan jika terbabit dengan kegiatan itu.

“Warga asing yang didapati bersalah pula akan didakwa mengikut Seksyen 6(1)(C) serta 15(1)(C) dan akan diusir keluar selepas mereka menjalani hukuman selain disenarai hitam daripada memasuki Malaysia di masa hadapan,” katanya melalui satu kenyataan media hari ini.

Khairul Dzaimee, seramai 1,701 majikan sudah didakwa dan didenda sebanyak RM33,073,500 antara 2019 hingga tahun ini.

Pada 2019, katanya, seramai 1,052 majikan didenda dengan jumlah denda RM19,327,900, diikuti 509 majikan dengan jumlah denda RM10,456,600 pada tahun lalu dan 130 majikan dan RM3,289 denda bagi tahun ini.

Khairul Dzaimee berkata, bagi tempoh tiga tahun sejak 2019, seramai 979 individu dikenakan tindakan kerana melindungi PATI.

Katanya, majikan yang menggaji PATI pula boleh disabitkan dengan kesalahan mengikut Seksyen 55B Akta Imigresen 1959/63 yang membawa hukuman denda tidak kurang RM10,000 tetapi tidak lebih RM50,000 atau penjara tidak lebih 12 bulan atau kedua-duanya sekali bagi setiap pekerja yang digaji.

“Jika bilangan pekerja PATI berkenaan melebihi lima orang hukuman yang boleh dikenakan ialah penjara tidak kurang enam bulan tetapi tidak lebih lima tahun serta boleh dikenakan sebatan tidak melebihi enam kali sebatan.

“Jabatan Imigresen menasihatkan majikan atau individu yang mengambil PATI untuk bekerja supaya segera mendaftarkan mereka dalam Program Rekalibrasi Tenaga Kerja atau Rekalibrasi Pulang yang dilanjutkan sehingga 31 Disember ini,” katanya.

Khairul Dzaimee berkata, setakat Khamis lalu, seramai 155,124 PATI sudah mendaftar dalam Program Rekalibrasi Tenaga Kerja, manakala 102,592 PATI mendaftar dalam program Rekalibrasi Pulang.

Katanya, PATI yang berdaftar dalam program Rekalibrasi Tenaga Kerja akan dipertimbangkan untuk diberi vaksin COVID-19 bersama warga asing lain yang tinggal di negara ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nak Pangkat Top Fans Di Facebook Ini Cara Untuk Anda Mendapatkannya

Anda tentu sedia maklum dengan pengenalan pangkat ‘Top Fans’ yang diperkenalkan oleh facebook tak lama dahulu. Ia menjadi tular dalam kalangan warga maya termasuklah pembaca-pembaca setia kami di Sabahpost.

Ada yang bertanya bagaimana Top Fans ini diperolehi dan merasa pelik apabila pangkat yang dimilikinya tiba-tiba hilang. Jadi apakah yang dimaksudkan dengan Top Fans dan bagaiamanakah anda mahu mendapatkannya? Ini jawapannya.

Untuk pengetahuan anda semua, Feeling The Vibe Media melaporkan bahawa facebook mengemaskini pangkat Top Fans ini secara mingguan. Ini bermakna, mana-mana warga maya yang mendapat gelaran Top Fans akan memakai pangkat tersebut pada satu-satu page untuk tempoh sekurang-kurangnya seminggu sehinggalah kemas kini terbaru daripada Facebook.

Sesuai dengan tujuannya sebagai satu bentuk penghargaan kepada para pembaca yang setia, Top Fans akan diberikan kepada mereka yang aktif dalam mengikuti semua posting di sesebuah page.

Aktif yang dimaksudkan termasuklah dalam memberi komen, memberi reaksi seperti tekan butang ‘Like’ dan berkongsi posting berbanding pembaca-pembaca yang lain.

Pembaca yang setia dan aktif mungkin mendapat gelaran Top Fans lebih dari sekali. Untuk makluman anda semua, Top Fans tidak diberikan oleh pengendali sesebuah laman sebaliknya ‘dianugerahkan’ oleh Facebook sendiri.

Selain itu, seperti yang anda sedia maklum, anda juga boleh menutup atau menghidupkan tetapan Top Fans masing-masing. Sekiranya dihidupkan, akan tertera gelaran Top Fans beserta belian pada bahagian atas nama setiap kali anda meninggalkan komen pada laman yang anda ikuti.

Rahsia untuk mendapatkan Top Fans adalah anda perlu menjadi aktif dan memberi respon pada setiap perkongsian yang dibuat oleh sesebuah laman.


Dua Guru Dari Sabah Calon Top 30 Cikgu Juara Digital 2021

KENINGAU: Tahniah diucapkan kepada cikgu Nadia Richard dari SMK Bandaraya Kota Kinabalu dan cikgu Hanafiah Bin Eddy Chong Junairi dari SMK Ulu Sapi kerana berjaya terpilih sebagai calon 30 terbaik anugerah Cikgu Juara Digital 2021.

Lebih daripada 180 penyertaan yang telah dihantar untuk anugerah ini dan senarai 30 calon terbaik telah diumumkan oleh pihak MDEC pada 11 Mei 2021 melalui laman sesawang dan medial sosial mereka.

Pemenang Cikgu Juara Digital akan diumumkan pada 17 Mei sempena sambutan hari guru di Malaysia.

Cikgu Nadia Richard merupakan guru aktif inovasi sains, teknologi, matematik, kejuruteraan (STEM) sejak tahun 2010 dimama beliau telah banyak membimbing murid menyertai pertandingan yang melibatkan pengaturcaraan (coding) , robotik dan inovasi di peringkat negeri sehinggalah ke peringkat antarabangsa.

Guru ini berjaya mengintegrasikan teknologi digital dalam pengajaran serta pembelajaran sains di bilik darjah secara kreatif.

Sebagai seorang tenaga pengajar utama konsep Inquiry Based Science Education (IBSE), beliau juga mengamalkan pembelajaran inkuiri di dalam bilik darjah.

Beliau sangat aktif menjalinkan kerjasama dengan pihak luar seperti Petrosains, UMS, UiTM, Politeknik Kota Kinabalu dan ILPKK dalam usaha meningkatkan kesedaran dan pengetahuan STEM dikalangan murid- murid.

Hasrat beliau menyertai pertandingan ini adalah untuk memperluaskan jalinan kerjasama, menimba ilmu dan mencari peluang untuk menaiktaraf bilik Maker Hub di sekolahnya.

Pengetua SMK Bandaraya Kota Kinabalu, Puan Rohani binti Ramlee berharap lebih ramai guru dari sekolah tersebut yang dapat melibatkan diri dalam bidang inovasi yang mampu memberi nilai tambah kepada kemajuan diri.

Beliau juga berhasrat untuk menjadi peneraju dan pendorong kuat ke arah tujuan ini selain menekankan kepentingan pembelajaran dan pengajaran sebagai tugas utama golongan pendidik.

Cikgu Hanafiah pula mula bergiat aktif dalam pendidikan STEM sejak 2016 dan menjadi penceramah bagi beberapa sesi STEM anjuran pusat STEM Negara.

Pada masa ini, beliau bertugas di SMK Ulu Sapi, sebuah sekolah luar bandar di daerah Telupid.

Berpengalaman membimbing murid dalam bidang STEM khususnya robotik dan inovasi sehingga mengukir kejayaan di peringkat kebangsaan dan antarabangsa.

Hasrat utama beliau adalah meningkatkan minat dan pencapaian murid luar bandar dalam bidang sains dan matematik.

Oleh itu pelbagai pendekatan telah beliau laksanakan seperti mengoptimumkan penggunaan telefon pintar dalam sesi pengajarannya dan penghasilan bahan multimedia kreatif oleh pelajar.

Pada masa ini, beliau sedang dalam fasa akhir mewujudkan sebuah pusat STEM luar bandar pertama di Sabah.

Oleh itu, sekiranya berjaya terpilih ke peringkat seterusnya dalam anugerah Cikgu Juara Digital, beliau berhasrat menambah baik Pusat STEM luar bandar yang sedang diusahakan.

Dia juga ingin membina jaringan antara guru dalam memperkasakan bidang STEM di sekolah.

Kedua-dua guru dari Sabah ini juga melahirkan rasa syukur dan berterima kasih kepada guru-guru yang pernah menjuarai anugerah ini iaitu cikgu Aman dari SMK Jenjarom Selangor dan cikgu Norhailmi dari SMK Jerlun Kedah atas bimbingan mereka.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1 Kampung Di Sabah Dikenakan PKPD Mulai 27 Sept

PUTRAJAYA: Perintah kawalan pergerakan diperketatkan (PKPD) akan dilaksanakan di sebuah kampung di Sabah mulai 27 Sept hingga 10 Okt ini.

Ketua Pengarah Majlis Keselamatan Negara, Rodzi Md Saad dalam kenyataan berkata, PKPD di beberapa lokaliti di Sabah pula akan berakhir esok.

Pelaksanaan PKPD di Sabah bermula 27 Sept hingga 10 Okt seperti berikut:

Penamatan PKPD di Sabahpada 26 Sept:


Covid-19: 37 Kes Baharu, 1 Kematian Dicatat Hari Ini

KUALA LUMPUR: Lekuk jangkitan baharu Covid-19 dalam negara kian mendatar dengan merekodkan 6,978 kes keseluruhan selepas hanya mencatatkan pertambahan 37 kes baharu, hari ini.

Pertambahan kes baharu Covid-19 negara juga terus mencatatkan angka dua digit dengan kali terakhir jangkitan tertinggi dilaporkan pada 3 Mei yang merekodkan 122 kes dan 105 kes sehari sebelum itu.

Ketua Pengarah Kesihatan, Datuk Dr Noor Hisham Abdullah berkata, daripada 37 kes baharu yang dilaporkan itu, 35 kes berkaitan penularan tempatan dengan 22 daripadanya membabitkan kes bukan warga Malaysia.

Beliau berkata, baki dua lagi kes membabitkan kes import yang mendapat jangkitan di luar negara.

“Ingin dimaklumkan, ada 31 kes yang pulih hari ini menjadikan jumlah kumulatif kes pulih sepenuhnya dan discaj dari wad sebanyak 5,646 kes, iaitu 80.9 peratus daripada keseluruhan kes.

“Jumlah kes aktif dengan kebolehjangkitan Covid-19 adalah 1,218 kes dan mereka sudah diasingkan dan diberi rawatan,” katanya ketika sidang media harian Covid-19 di Putrajaya, hari ini.

Dr Noor Hisham berkata, setakat ini, hanya tinggal 11 pesakit dirawat di Unit Rawatan Rapi (ICU), daripada jumlah itu enam pesakit memerlukan bantuan pernafasan.

Beliau turut memaklumkan, satu kematian berkaitan jangkitan Covid-19 dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 12 tengah hari ini.

Justeru, katanya, jumlah kumulatif kes kematian Covid-19 di Malaysia bertambah kepada sebanyak 114 kes, 1.63 peratus daripada jumlah keseluruhan kes.

“Kes kematian ke-114 (kes ke-6942) membabitkan wanita warga Malaysia berusia 77 tahun yang mempunyai latar belakang penyakit kencing manis, darah tinggi dan penyakit barah hati.

“Beliau dirawat di sebuah pusat perubatan di Pahang dan disahkan meninggal dunia pada 18 Mei (semalam), 3.09 pagi,” katanya. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lebih Ramai Bakal Nikmati Pengeluaran Akaun Satu KWSP – Tengku Zafrul

KUALA LUMPUR : Kementerian Kewangan (MOF) tidak menolak kemungkinan jumlah rakyat yang akan menikmati pengeluaran akaun satu Kumpulan Wang Simpanan Pekerja (KWSP) akan melebihi daripada jumlah sasaran sebelum ini iaitu 600,000 orang.

Menteri Kewangan, Senator Tengku Datuk Seri Zafrul Tengku Abdul Aziz berkata, keputusan untuk memperluaskan pengeluaran daripada sasaran awal itu dibuat selepas kerajaan mendengar keluhan rakyat.

“Jadi sekarang kita tunggu dalam beberapa hari lagi. Insya-ALLAH saya dengan pihak KWSP akan dapat mengumumkan. Insya-ALLAH kita boleh luaskan kepada lebih ramai lagi rakyat Malaysia.

“Kita juga akan memberi penjelasan secara terperinci kenapa kita buat demikian,” katanya pada temu bual khas di Wisma Bernama di sini hari ini.

Mengulas lanjut, Tengku Zafrul berkata, secara dasarnya kerajaan amat berat untuk membuat keputusan tersebut kerana bimbang dengan simpanan masa depan rakyat.

Bagaimanapun katanya, kerajaan dalam masa sama tetap mendengar keresahan rakyat mengenai kebenaran pencarum mengeluarkan wang daripada akaun satu KWSP dengan cara bersasar seperti yang diumumkan beliau dalam Belanjawan 2021 baru-baru ini.

“Kita masih lagi berunding (dengan KWSP) dan saya masih mendengar ada keluhan, keresahan dan rayuan daripada rakyat mengenai pengeluaran akaun satu ini. Jadi saya masih lagi dalam proses perbincangan dengan KWSP untuk bagaimana memperluaskan.

“Setakat ini sasarannya masa saya berucap itu (bentang Belanjawan 2021) lebih kurang 600,000 yang akan dapat keluarkan wang mereka daripada akaun satu (iaitu) sebanyak 500 sebulan selama 12 bulan.

“Jadi jumlahnya RM6,000 yang mereka boleh keluarkan, campur lagi dengan akaun dua itu RM12,000,” katanya.

Justeru beliau berkata, perkembangan pengeluaran akaun satu KWSP akan diumumkan dalam masa terdekat ini. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pihak berkuasa tempatan perlu kuasai ICT-Jaujan

TAWAU, 5 Nov -Semua Pihak Berkuasa Tempatan (PBT) di Sabah perlu memastikan transformasi kualiti penyampaian perkhidmatan mereka direalisasikan melalui penggunaan Teknologi Komunikasi dan Maklumat (ICT) ketika berurusan dengan rakyat, kata Timbalan Ketua Menteri, Datuk Jaujan Sambakong.

Katanya sebagai sebuah negeri yang mendokong dan menyokong penggunaan ICT,perkhidmatan kaunter  harus dikurangkan dan digantikan dengan kios atapun perkhidmatan secara dalam talian.

Katanya BPT jug perlu bersedia melengkapkan diri dengan meningkatkan kefahaman dan kemahiran ICT sebagai prasyarat kepada perkhidmatan awam berprestasi tinggi.

“Ini termasuklah dalam pengurusan  data raya (big data management) dan ‘mobile computing’ agar sebarang perancangan, keputusan dan tindakan dapat dibuat dengan lebih cekap, efisien dan teratur,” katanya ketika merasmikan  Seminar ICT sektor awam Peringkat negeri di Auditurium Perpustakaan Tawau hari ini.

Selain dari itu katanya, kecanggihan teknologi dalam menjaga dan mengukuhkan keselamatan ICT perkhidmatan awam dalam dunia siber perlu dipertingkatkan dari semasa ke semasa agar keselamatan maklumat digital kerajaan sentiasa pada tahap yang maksimum.

Terdahulu, Presiden Majlis Perbandaran Tawau (MPT) Alijus @ Mohd Ali Sipil berkata seminar sehari yang melibatkan 100 peserta itu adalah program pendedahan terhadap penggunaan ICT kepada PBT bagi meningkatkan kecekapan sistem penyampaian perkhidmatan kerajaan.

“Program ini penting kerana di era globalisasi sekarang ini, ICT sangat pesat berkembang, dan amat perlu bagi PBT mengambil peluang untuk membuat inovasi melalui inisiatif ICT yang bahar,” katanya.

Katanya sasaran program berkenaan termasuk untuk memberi kesedaran mengenai kepentingan teknologi ICT bagi meningkatkan penyampaian perkhidmatan kepada rakyat dan menjayakan inisiatif kerajaan memaju ekonomi digital negara.


(VIDEO) Besar Jasamu Cikgu Harry…

PENAMPANG: Seorang guru sanggup menempuh perjalanan meredah hutan, sungai, bukit, jambatan gantung dan titian kayu sejauh 10 kilometer selama lebih tujuh jam dengan memikul peti ais seberat hampir 40 kilogram.

Itu pengorbanan dilakukan Harry Yanto Bikal, 39, demi menyediakan kemudahan kepada sembilan muridnya di Sekolah Kebangsaan (SK) Longkungongon, Penampang.

Perjalanan mencabar dilalui Harry atau dikenali sebagai Cikgu Malim Longkunggongon dikongsikan seorang guru kaunselor di Penampang di akaun Facebook (FB) hingga tular.

Malah, video berdurasi dua minit 10 saat mendapat tontonan lebih 203,187 dan rata-rata warganet memberi reaksi kagum dengan pengorbanan Cikgu Harry.

SK Longkungongon terletak jauh di kawasan pedalaman yang bersempadan antara dua daerah iaitu Penampang dan Tambunan.

Harry yang dihubungi Harian Metro berkata, peti ais itu dibelinya hasil sumbangan guru di sekolah berkenaan bagi memastikan bekalan bahan mentah seperti ayam, ikan dan sayur mampu bertahan beberapa hari untuk menyediakan makanan kepada murid di asrama.

“Usaha ini sudah lama dirancang kerana tidak mudah untuk mengangkat peti ais dengan keadaan jalan tidak boleh diakses apa sahaja kenderaan.

“Ini kerana laluan untuk ke SK Longkungongon melalui hutan berbukit dan menyeberangi beberapa sungai menyebabkan tiada kenderaan boleh sampai ke situ.

“Namun keadaan itu tidak mematahkan semangat saya dan guru menyediakan yang terbaik kepada murid,” katanya yang mula bertugas di sekolah berkenaan sejak 2017.

Harry berkata, rakaman video itu dilakukan seorang guru yang turut serta bersamanya membeli peti ais itu di pekan Donggonggon, bulan lalu.

“Pada 7 pagi saya bersama rakan tiba di laluan utama selepas menaiki kenderaan dari pekan Donggonggon. Saya dan rakan meneruskan perjalanan sambil memikul peti ais diikat rapi pada belakang dengan menggunakan tali.

“Kebiasaannya saya hanya mengambil masa tiga hingga ke lima jam untuk sampai ke sekolah. Namun dengan memikul peti ais, tempoh masa untuk tiba di sekolah memakan masa selama tujuh jam,” katanya.

Menurutnya, dia terpaksa berhenti beberapa kali untuk berehat selain sentiasa berhati-hati ketika menuruni bukit yang curam dan laluan sungai licin.

Katanya, pada 1 tengah hari, dia bersama rakan selamat tiba di SK Longkungongon.

“Memang sangat penat, malah sehingga kini ada kesan lebam di bahu saya.

“Tetapi apabila menatap wajah murid yang gembira melihat peti ais yang saya bawa…semua penat itu hilang,” katanya yang berasal dari Kota Marudu.

Harry yang pernah mengajar di kawasan pedalaman Kapit, Sarawak berkata, dia hanya mengetahui video itu tular seminggu lalu selepas diberitahu guru di sekolah berkenaan.

“Setiap hujung minggu saya pergi ke pekan Donggonggon untuk membeli beberapa keperluan bagi menyiapkan mini dewan sekolah dan penginapan inap desa.

“Saya berterima kasih kepada Ahli Dewan Undangan Negeri (ADUN) dan Ahli Parlimen di Penampang serta beberapa pertubuhan bukan kerajaan (NGO) yang banyak menyalurkan bantuan.

“Kami berharap pihak berwajib dapat membina satu laluan yang boleh dilalui oleh kenderaan untuk sampai di SK Longkungongon,” katanya.

SK Longkungongon mempunyai seramai 11 murid dan sembilan murid tinggal di asrama kerana rumah mereka terletak jauh dari sekolah.


Piala FA: Gol Masa Tambahan Saddil Ramdani Bawa Sabah FC Ke Suku Akhir

KOTA KINABALU, 13 Mei : Gol masa tambahan pemain sayap import Indonesia Saddil Ramdani pada minit ke-111, membawa Sabah FC sebagai pasukan pertama layak ke suku akhir saingan Piala FA musim ini, apabila menewaskan Kelantan United FC dengan jaringan 2-1 malam ini.

Dalam perlawanan di Stadium Likas di sini Kelantan United, sebuah pasukan daripada Liga Premier, berjaya mengimbangi permainan pasukan Liga Super, Sabah, namun dalam permainan yang seimbang itu kedua-dua pasukan gagal menyudahkan deretan peluang terhidang.

Sabah terlebih dahulu membuka tirai jaringan pada minit ke-41 apabila penyerang import Jepun Taiki Kagayama, yang bijak menafaatkan bola ‘melantun’ apabila penjaga gol lawan Mohammad Fikri Ce Soh gagal menangkap kemas percubaan pemain tengah Sabah, Stuart Wilkin.

Bersambung separuh masa kedua, Kelantan United menggandakan asakan dan berhasil apabila Njoku Jacob menyamakan kedudukan pada minit ke-67, melalui rembatan deras di luar kotak penalti apabila tiga pemain pertahanan Sabah gagal menutup ruang penyerang import Nigeria itu.

Perlawanan diheret ke masa tambahan apabila kedudukan terikat seri 1-1 setelah tamat masa sebenar permainan.

Saddil muncul wira pasukan The Rhinos, apabila berjaya mengelecek dua pemain pertahanan Kelantan United sebelum melepaskan rembatan deras, menghadiahkan gol kemenangan pada masa tambahan minit ke-111.

Kelantan United cuba melakukan tekanan bagi mencari gol saat akhir selepas itu dan dihadiahkan deretan peluang, namun kecemerlangan penjaga gol Sabah, Damien Lim menidakkan percubaan bahaya Kelantan United.

Pengadil Mohammad Zamzaidi Katimin meniupkan wisel akhir perlawanan, membawa Sabah dikemudi jurulatih berpengalaman Datuk Ong Kim Swee ke peringkat Suku Akhir saingan Piala FA musim ini, manakala Kelantan United dilatih bekas pemain pertahanan Perak FC, Syamsul Mohd Saad pulang hampa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Kenderaan Terbabas Di Jalan Lintas

KOTA KINABALU: Seorang lelaki maut selepas kenderaan yang dipandu terbabas sebelum teruunam ke dalam parit dalam kemalangan sendiri, di Jalan Lintas Kepayan, di sini, semalam.

Dalam kejadian kira-kira jam 7 malam itu, beberapa saksi kejadian mendakwa, mangsa Lee Kian Siang @ Alexander Lee, 61, dilihat memandu kenderaan Toyota Avanza itu secara laju sebelum tiba-tiba hilang kawalan.

Ketua Polis Daerah Kota Kinabalu Asisten Komisioner Mohd Zaidi Abdullah berkata, siasatan mendapati kenderaan mangsa terus menjunam ke dalam parit di hadapan simpang keluar stesen minyak Shell di lokasi berkenaan.

Katanya, mangsa yang memandu seorang diri dipercayai dalam perjalanan dar Kampung Ganang, Kepayan menuju ke rumahnya di Kampung Kambau, Penampang.

“Akibat daripada kemalangan itu, mangsa disahkan meninggal dunia di tempat kejadian oleh Pegawai Perubatan Hospital Queen Elizabeth I (HQEI) yang hadir membantu dilokasi kejadian.

“Pemandu tidak disyaki mabuk, namun sampel darah akan diambil semasa bedah siasat dijalankan untuk dihantar ke Jabatan Kimia bagi analisis alkohol dan dadah,” katanya ketika dihubungi, hari ini.

Mohd Zaidi berkata, setakat ini, siasatan mendapati punca kemalangan adalah disebabkan oleh kecuaian mangsa sendiri yang hilang kawalan semasa memandu.

“Siasatan masih diteruskan mengikut Seksyen 41(1) Akta Pengangkutan Jalan (APJ) 1987,” katanya. – AsiaTimes


Covid-19: Tiada Lagi Zon Hijau Di Sabah

KOTA KINABALU: Daripada 26 buah daerah di Sabah, 18 daripadanya kini berada dalam zon merah.

Berbanding sebelum ini daerah Tongod yang kekal di zon hijau sejak tiga minggu lalu telah dikategorikan dalam zon kuning bersama lapan daerah lain susulan satu kes positif direkodkan pada Khamis.

Menurut Menteri Kerajaan Tempatan dan Perumahan, Datuk Seri Masidi Manjun, jumlah kes positif COVID-19 menyaksikan pertambahan kes baharu melibatkan daerah di zon kuning.

“Hari ini daerah Tongod mencatatkan 1 kes dan bertukar ke zon kuning.

“Secara keseluruhan jumlah kes positif baharu COVID-19 di Sabah pada hari ini adalah sebanyak 352 kes dan tiada kematian dicatatkan.

“Pada hari ini, seramai 458 pesakit telah sembuh dari hospital dan menjadikan jumlah kumulatif sembuh ialah seramai 7,683 orang.

“Setakat ini bilangan pesakit dalam Unit Rawatan Rapi ICU ialah seramai 72 orang manakala 27 orang memerlukan alat bantuan pernafasan (ventilator),” katanya dalam kenyataan yang dikeluarkan pada Khamis.

Masidi turut memaklumkan terdapat dua kluster baharu iaitu di dua daerah Lahad Datu dan Kota Belud.

Kluster Sakti di daerah Lahad Datu sebanyak tujuh kes yang merupakan kluster di kilang sawit manakala Kluster Tuguson di daerah Kota Belud sebanyak empat kes yang berpunca daripada Majlis Serah Tugas.

Tambahnya kerajaan juga telah menambah kapasiti katil sebanyak 622 katil di Pusat Kuarantin dan Rawatan Berisiko Rendah (PKRC).

“Jumlah penambahan kapasiti katil hari ini di PKRC adalah sebanyak 622 katil menjadikan jumlah keseluruhan katil di negeri ini sebanyak 7,859 katil.

“Penambahan ini merangkumi Penjara Tawau 500 katil, PKRC Pusat Kebudayaan Penampang 93 katil danRumah Rehat Kudat 29 katil,” katanya.

Sehingga Khamis (29 Oktober 2020), terdapat seramai 3,848 pesakit sedang menerima rawatan di seluruh negeri Sabah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Subsidi minyak kereta 1.5cc, motosikal 125cc

KUALA LUMPUR: Pemilik kereta berkapasiti enjin 1,500cc dan motosikal berkapasiti enjin 125cc akan menikmati subsidi petrol RON95 sebanyak 30 sen seliter, kata Menteri Kewangan, Lim Guan Eng.

Menerusi mekanisme subsidi itu, katanya, pemilik kereta akan menerima subsidi petrol RON95 terhad kepada 100 liter bagi pemilik kereta dan 40 liter bagi motosikal.

“Mekanisme baharu ini dijangka bermula pada suku kedua 2019.

“Untuk itu, sejumlah RM2 bilion diperuntukkan dan dijangka memanfaatkan empat juta pemilik kereta dan 2.6 juta pemilik motosikal,” katanya ketika membentangkan Belanjawan 2019 di Dewan Rakyat, hari ini.

Pakatan Harapan (PH) melalui manifestonya berjanji akan memberi subsidi minyak secara bersasar kepada pemilik kereta persendirian dengan kapasiti enjin 1,300cc dan ke bawah atau pemilik motosikal 125cc dan ke bawah bagi 100 liter sebulan.

Guan Eng berkata, bagi meningkatkan kecekapan penggunaan sumber di samping membendung ketirisan berikutan perbezaan harga minyak dan penyeludupan rentas sempadan, kerajaan akan mengapungkan semula harga petrol RON95 di pasaran berdasarkan Mekanisme Harga Automatik (APM).


Darell yakin Tun M, Muhyiddin berpegang dengan janji

PENAMPANG: Parti Warisan Sabah (WARISAN) yakin Perdana Menteri yang juga Pengerusi Parti Pribumi Bersatu Malaysia (BERSATU), Tun Dr Mahathir Mohamad dan Presiden BERSATU, Tan Sri Muhyiddin Yassin kekal berpegang dengan janji mereka untuk tidak membawa masuk parti itu ke Sabah seperti dipersetujui sebelum Pilihan Raya Umum Ke-14 (PRU-14).

Timbalan Presiden WARISAN, Datuk Darell Leiking, berkata walaupun persefahaman itu dibuat secara tidak bertulis, ia kekal dan masih menjadi asas hubungan di antara WARISAN dan BERSATU.

“Saya mahu tegaskan bahawa kita (WARISAN) ada persefahaman dengan BERSATU, walaupun secara tidak bertulis yang disuarakan Muhyiddin dan Tun M sebelum pilihan raya lalu.

“Jadi kita kekal dengan keadaan itu. Kita (WARISAN) berjuang secara bebas tetapi menyokong PH dan akhirnya kita dapat mengambil alih kerajaan pada Mei lalu. Selepas itu, keadaan baik saja (kerjasama dengan PH,” katanya ditemui pemberita pada Majlis Kesyukuran Sempena Sambutan Hari Natal di Buhavan Square, Donggongon, di sini, sebentar tadi.

Darell yang juga Menteri Perdagangan Antarabangsa dan Industri, berkata demikian ketika diminta mengulas usul untuk membawa masuk BERSATU ke Sabah seperti diluluskan pada Persidangan Tahunan Parti Harapan Rakyat Sabah (Harapan Rakyat), hari ini.

Mengulas lanjut, Darell yang juga Ahli Parlimen Penampang berkata, usaha pihak terbabit dan pemimpin pembangkang lain menyuarakan hasrat membawa masuk BERSATU ke negeri ini adalah semata-mata untuk mempengaruhi Dr Mahathir dan Muhyiddin melanggar persefahaman yang dibuat dengan WARISAN sebelum ini.

“Saya setuju bahawa sesiapa saja ada hak (meminta BERSATU ke Sabah) dan saya tidak boleh halang mereka, tetapi mereka menggalakkan BERSATU untuk melanggar persefahaman dengan WARISAN.

“Namun saya yakin Tun M dan Muhyiddin tetap berpegang kepada janji walaupun ada orang yang cuba mempengaruhi mereka untuk melanggar persefahaman yang dibuat dengan WARISAN sebelum ini,” katanya.

Pagi tadi, Presiden Harapan Rakyat, Datuk Seri Lajim Ukin ketika sidang medianya selepas merasmikan Persidangan Agung Tahunan parti itu menegaskan bahawa tiada sebab untuk BERSATU tidak boleh dibawa masuk ke negeri ini kerana ia adalah proses demokrasi selain dapat memberi manfaat kepada rakyat Sabah.

Sebelum ini, turut timbul khabar angin mengatakan 14 wakil rakyat UMNO Sabah yang keluar parti untuk menjadi wakil rakyat Bebas akan menyertai BERSATU apabila parti itu dikembangkan ke Sabah.

Terdahulu, Darell berkata, Majlis Kesyukuran Sempena Sambutan Hari Natal bagi kawasan Parlimen Penampang itu adalah satu majlis untuk mengeratkan hubungan antara masyarakat berbilang kaum dan agama tanpa mengira pegangan politik.

Katanya, ia juga adalah satu cara beliau menemui rakyat di kawasannya walaupun sibuk dengan tugas di kementerian. – Berita Harian


(VIDEO) Walaupun Hidupnya Cukup Daif, Remaja Di Tawau Ini Ajar Mengaji Percuma Kepada Hampir 30 Kanak-Kanak

TAWAU – Walaupun hidup daif dan serba kekurangan, keadaan tersebut tidak menghalang seorang remaja untuk mengajar kanak-kanak mengaji secara percuma di Kampung Tawau Lama.

Perkongsian video tersebut yang dimuat naik oleh Vitaminbae di saluran YouTubenya itu menyentuh hati pelbagai pihak dan kini tular di laman web tersebut, selain meraih 14,300 tontonan serta menerima 1,400 tanda suka.

Rahmat Ansir, 18, berkata, pada mulanya tidak berniat untuk membuka kelas mengajar al-Quran, namun keinginan mula timbul apabila jirannya merayu supaya dia mengajar anaknya mengenal al-Quran.

“Ada orang di sini (jiran) minta tolong saya untuk mengajar anaknya mengenal al-Quran, namun aku bilang diriku sendiri tidak seberapa juga tetapi dia merayu pada saya asalkan anaknya pandai alif ba ta. Aku terima, alhamdulillah anaknya kini sudah mengenal al-Quran.

“Keesokan harinya, aku menerima lagi murid baharu setelah dibawa oleh jiranku tadi dan alhamdulillah, sekarang sudah ada 20 hingga 30 murid aku mengajar, namun kadang-kadang aku kesian pada muridku kerana rumahku tempat mengajar sangat kecil dan tidak selesa,” katanya ketika dihubungi Sinar Harian.

Rahmat yang menetap dengan neneknya berkata, timbul perasaan malu pada dirinya untuk mengajar kanak-kanak itu kerana dia tidak habis melanjutkan pelajarannya di sebuah madrasah di Indonesia kerana mahu menjaga neneknya, seorang penjual kuih di Sabah.

“Dalam hati berdosa sebab pengajianku tidak sehebat orang lain yang boleh khatam al-Quran tetapi kesian budak-budak di sini yang betul-betul mahu belajar mengenal al-Quran, malah aku akan berpesan pada murid-murid jika diriku ada salah, beritahu abang (Rahmat) sebab abang pun baharu belajar dan kita sama-sama belajar.

Rahmat pada mulanya tidak berniat untuk membuka kelas mengajar al-Quran, namun keinginan mula timbul apabila jirannya merayu supaya dia mengajar anaknya mengenal al-Quran. (Antara rekasi netizen yang tersetuh dengan apa yang dilakukan oleh Rahmat) “Kalau ikutkan al-Quran, iqra dan kelengkapan mengaji di sini memang tidak cukup dan kebanyakannya semua diberikan oleh orang ramai dan ibu bapa pada murid-muridku.

“Aku kesian pada mereka sebab bila waktu padat iaitu selepas maghrib, mereka akan berkongsi al-Quran dan ada juga yang berebut-rebut, namun itu sahaja yang aku mampu,” katanya.

Dalam pada itu, Rahmat berkata, dia juga mengambil tindakan yang mulia mengutip buku-buku lama yang diajar di sekolah atau meminta daripada rakan-rakannya bagi tujuan pembelajaran kanak-kanak di situ yang tidak bersekolah disebabkan kurang berkemampuan.

Menurutnya, dia juga membuat satu tabung untuk anak-anak berkenaan demi mengajar murid-muridnya menabung supaya duit tersebut dapat digunakan mereka untuk membantu ibu bapa mereka, jika keadaan terdesak untuk menggunakan duit.

“Sudah tiga kali tabung itu dipecahkan oleh pencuri, namun aku kumpul duit upahku dan telah aku gantikan semula supaya murid-murid ini dapat gunakan dan beri kepada ibu bapa mereka.

“Di sini kebanyakannya kurang berkemampuan dan kalau nak mengaji pun jauh dari kampung. Ini juga sebab aku mengajar anak di sini mengaji,” katanya.


20 pegawai Kementerian penumpang Lion Air

JAKARTA: Kementerian Kewangan Indonesia mengesahkan seramai 20 pegawainya antara 188 penumpang pesawat Lion Air yang terhempas di sini pagi tadi.

“Seramai 20 pegawai terdiri daripada tiga pegawai Perkhidmatan Aset dan Gadaian Negara, lima pegawai Pejabat Perkhidmatan Perbendaharaan Negara serta 12 pegawai Pejabat Perkhidmatan Perbendaharaan Bangka Belitung berada dalam pesawat berkenaan.

“Kami masih mengesahkan nama mereka daripada senarai penumpang pesawat berkenaan,” kata jurucakap kementerian itu, Nufransa Wira Sakti yang dipetik Jakarta Post.

Pesawat jenis Boeing 737 berkenaan dalam penerbangan ke Pulau Pangkal Pinang di Bangka Belitung, Sumatera dan berpatah balik ke Jakarta sebelum terputus hubungan.